Xabiroi 47 by XABIROI Komikia - Issuu\n... eta jaso xabiroi zure etxean! Lau zenbaki urtean 12 euro, bidalketa gastuak barne. harpidetu zaitez http://www.XABIROI.eus/ webgunean, edo bete kontrazaleko inprimakia eta bidali gure edozein helbidetara: www.facebook.com/xabiroi\nAlbisteen txokoa testua: Igor Leturia 2017KO KOMIKIEKIN BUKATZEKO 2017an argitaratutako euskarazko komikien kopurua ikaragarria izan da, bereziki udazkenean. Azken urteetako kopururik handiena izan da diferentzia handiz! Urriko zenbakian hasi ginen udazkeneko nobedadeen berri ematen, abendukoan jarraitu genuen eta honetan amaituko dugu. 11 komikirekin!\nDE RERUM NATURA 7, ZALDIEROA Gure kolaboratzaile Patxi Huarte ZaldiEroak Berria egunkarian egunero argitaratzen du De rerum natura tira ezaguna, eta bi urtean behin haien hautaketa batekin liburu bat ateratzen\nJAIZKIBEL KONPAINIA. 20 URTE, IÑIGO GOIKOETXEA Hondarribiko Alardean partehartze parekidea bultzatzen duen Jaizkibel Konpainiak 20 urte bete dituela-eta, komiki bidez kontatu nahi izan dute bere historia. Konpainiako kide den Iñigo Goikoetxea Galgo hondarribiarrak egin eta autoeditatu du komikia, Alternatibaren laguntzarekin. Komikiaren lehen zatian Alardearen historia kontatzen du Iñigok, eta bigarrenean Jaizkibel Konpainiarena. Hauek bai superheroiak, eta ez fikziozkoak!\nONDO MAITE NAZAZU: TRATU TXARREKO ISTORIO BAT, BROSALIND B. PENFOLD Urte luzez tratu txarrak jasotako emakume kanadar batek bere bizipenak kontatu zituen 2005ean komiki batean Rosalind B. Penfold ezizenarekin sinatuta. Bizkaiko Foru Aldundiaren Emakumea Babesteko eta Familiei Laguntzeko Zerbitzuak finantzatuta eta Astiberrik editatuta daukagu orain euskaraz Ondo maite nazazu: Tratu txarreko istorio bat. Istorio gogorra, tratu txarren istorio oro bezala, baina ezagutu eta zabaldu beharrekoa.\nKEMENA, GARAZI ALBIZUA Denonartean argitaletxeak dakarkigu Garazi Albizuaren komiki eder hau, Kemena. Amane, Kattalin eta Mari hainbat arazo eta beldur dituzten hiru\nneskato dira, eta horiei aurre egiten diete kemenez eta irudimenez. Irudi maitekor eta xaloak ditu, istorioa bezalakoxeak.\nHainbat GKEk osatzen duten Desazkunde eta Bizitze Ona Sareak argitaratu du Tipi-tapa bagoaz! Bizimodu jasangarrirantz komikia, Susanna Martinek egina. Bizi-estilo jasangarrietan oinarritutako gizarte bidezkoago baterako ideiak ematea du helburu. CC lizentziapean banatzen da, ahalik eta zabalkunde handiena izateko helburuarekin, eta doan deskarga daiteke. Badakizu, beraz: irakurri, bertan kontatutakoak praktikan jarri eta zabaldu!\nASTERIX, RENÉ GOSCINNY ETA ALBERT UDERZO\nLAMI, BIDAIAREN HASIERA, MIKEL ANTERO\n2017an Asterixen beste bi album atera dira euskaraz. Batetik, Asterix eta pertza, René Goscinny eta Albert Uderzo jatorrizko egileen album klasikoetako bat, lehengo kronologia berean euskaraz berrargitaratzen ari diren bildumako 13.a. Bestetik, Asterix Italian, Jean-Yves Ferri eta Didier Conradekin egiten ari diren sail berriko 3.a. Biak ala biak ezin dibertigarriagoak!\nGaztezulo gazteentzako aldizkariak Lami, bidaiaren hasiera liburua atera du, Mikel Anteroren gidoi eta irudiekin. Euskal mitologiako pertsonaietan oinarritutako istorio laburra da, sail bat izango denaren hasiera, eta pertsonaia mitologikoen ilustrazio eta azalpenez osatutako bestiario bat ere badakar liburuxkak. Jarraipenaren zain gaude!\nZTK argitaletxearen eskutik datorkigu Zonbat diru, hainbat miru. Pantxis Bidart Pxixen gidoia eta Leo SaintArroman TTipiloren marrazkiak ditu zuri beltzezko album formatuko komiki\nDARWIN – TEORIAREN EBOLUZIOA, JORDI BAYARRI Ikaselkar argitaletxeak Jordi Bayarri komikigilearekin zientzialarien bizitzak\nkontatzen dituen komikiak argitaratzen jarraitzen du. Duela bi urte Newton, Galileo eta Curieren txanda izan zen, eta oraingoan Charles Darwini egokitu zaio. Hemen duzu eboluzioaren teoria formulatu zuen zientzialari handi honen bizitza modu atsegin batean ezagutzeko aukera.\nhonek. Sai koadrila baten ikuspegitik Euskal Herriko (bereziki, Ipar Euskal Herriko) kultura, politika, turismo eta beste hainbat gairen inguruko kontuak dakarzkigute egileek, umorezko istorio ganberroan. On egin!\nMadrilgo Narval argitaletxeak Daniel Piqueras Fisken Homo, suak guztia aldatu zuenean komikia publikatu du euskaraz. Tira, komikia bera hitzik gabekoa da, baina euskarazko edizioan ere atera dute (azpititulua, azalak, kontrazalak, barruko informazioak, eskaintzak... euskaraz daudela). Historiaurrean kokatuta dago, suaren aurkikuntzaren garaian, eta beso bat falta duen haur bat da istorio polit honen protagonista.\nTIPI-TAPA, SUSANNA MARTIN\nZONBAT DIRU, HAINBAT MIRU, PXIX ETA TTIPILO du Elkar argitaletxearekin. Zazpigarrenari tokatu zaio orain. Eta beste aunitzez jarrai dezala!\nHOMO, SUAK GUZTIA ALDATU ZUENEAN, DANIEL PIQUERAS FISK\nZK. 04 AUZOMORRO Sanvi\n06 AMETS ALOKATUAK Harkaitz Cano eta Iñaki Holgado\n12 INDAR PRODUKTIBOA Adur Larrea\n16 ARRANOTXU ZaldiEroa\n18 KOMIKITAUN elkarrizketa Gregorio Muro “Harriet”\n20 BASOLATIK BERRI ONIK EZ Asisko eta Joseba Larratxe\n26 ZOOLA3KA Asisko, Manu Ortega, Exprai\n27 ZEHARKALDI BAT 36 ZENTABOREN TRUKE Susanna Martin\nhurrengo zenbakia 2018ko ekainean! EDITATZAILEA: EUSKAL HERRIKO IKASTOLAK Errotazar bidea, 126 - 20018 Donostia Tel.: 943 445 108 - info@xabiroi.ikastola.eus\nLAGUNTZAILEAK AZALAREN IRUDIA: Julen Ribas.\nKOORDINATZAILEA: Dani Fano. EUSKARA ZUZENTZAILEAK: Mikel Barrios, EGILEAK: Iñigo Astiz, Joseba Beramendi,\nHarkaitz Cano, Dani Fano, Iñaki Holgado, Patxi Huarte, Aritz Irigoien, Joseba Larratxe, Adur Larrea, Igor Leturia, Susanna Martin, Manu Ortega, Alex San Vicente, Asisko Urmeneta.\nMiel A. Elustondo. INPRIMATZAILEA: GERTU inprimategia.\nOñati. Tel.: 943 783 309 ISSN: 2530-2485 / LEGE GORDAILUA: SS-1552-2016\nGIDOIA ETA IRUDIAK: Sanvi\n“EZ ZAIZKIT SINESGARRIAK IRUDITZEN ZINTZOAK ETA GAIZTOAK ARGI BEREIZTEN DITUZTEN FILMAK”\nerpizkunde baten historia da Sorgin seinalea komikiaren historia. 1611. urtea da Uztaritzen, eta inkisizioak sutara kondenatu du Elbira Goitia protagonista, azken unean ihes egitea lortu, ordea, eta bizirautea abentura bilakatuko zaio bortizkeriaz betetako mundu batean. Errealismo handikoa da kontakizuna, eta zorrotz dokumentatuta daude detaile guztiak. Eusko Jaurlaritzaren Habeko Mik egitasmoaren bultzadaz 1982an kaleratu zuten kontakizun horren lehen pieza Gregorio Muro Harriet gidoigileak eta Daniel Redondo marrazkigileak, eta Frantziako merkatura ere heldu ziren gerora. Bost liburuxka argitaratu zituzten han, guztira, eta milioi bat ale inguru salduko zituztela dio Harrietek. Oraindik orain, berriz, bilduma horiek guztiak liburu bakarrean bildu ditu Harriet argitaletxeak, kolore guztiak zaharberritu eta hainbat kontakizun ere gehituta. Onartu du gidoigileak: “Liluratuta gelditu naiz ni neu ere, orain dela 30 urteko komiki hark zer gaurkotasun duen ikusita”. Ez da, bada, sorginkeria izango? Ez, ez. Gehiegi pentsatu gabe egin nuen lan hura, instintu hutsez. Denborarekin gidoigintzaren arauak eta teknikak ikasi ditut, eta orain badakit lana ongi egin nuela. Nire aita Hernaniko zinemako proiektatzailea zen, eta, etxean kontatzen didatenez, astebete nuenetik eramaten ninduten zinema aretora. Beti egon naiz han sartuta. Horregatik, komikiarekin hasterako, mila pelikula nituen buruan, eta ikusten nituenen moduko gauzak kontatzen saiatzen nintzen. Ez nintzen kontziente, baina memorizatuta nuen teknika. Gramatikarik jakin gabe, hitz egiteko gai den haurra bezala. Hori da. Nik igarri baino ez nuen egiten kontakizunak ikuspuntu bat behar zuela. Ez nuen jakiten, baina igartzen nuen. Ohartu nintzen norbaiten ikuspuntuarekin identifikatu behar nuela kontakizuna, eta orduan erabaki nuen gaia gertuko egin behar zitzaidala. Egin\nnezakeen taberna irlandar batean dagoen irlandar bati buruzko istorioa, baina topiko guztietan eroriko nintzen ziur, eta faltsua izango zen. Horregatik erabaki nuen protagonistak hemengo norbait izan behar zuela, baina ez euskaldunok zenbat balio dugun erakusteko; euskal istorio bat kontatu nahi nuen munduan. Kontatu nahi nuen denoi gertatzen zaigun zerbait, hizkuntza unibertsal batean, eta lortu genuela uste dut, horren froga baita komikia Europa osoan publikatu dela. Bestetik, argi nuen, abenturez gainera, kontatzen nuenak izan behar zuela osagai emozional bat ere. Emozio puntu horrek ematen dio gaurkotasuna lanari.\n“Aita zinema proiektatzailea zen, eta komikiarekin hasterako mila pelikula nituen buruan” Elbira Goitia da protagonista. Nola sortu zen pertsonaia? Ez da komikietan izaten diren pertsonaia femenino tipikoa. Garai hartan bi motatakoak izaten ziren komikietako emakumezko pertsonaiak: edo salbatu beharreko biktima gaixoak ziren, edo, bestela, jarrera erabat maskulinoak zeuzkaten emakume gorputz idealeko superheroi modukoak. Gure komikiko protagonista etxekoandre bat da; nortasun gogorreko etxekoandre bat, bai, baina etxekoandre bat. Kontentzio ariketa handia egin behar izan nuen pertsonaia garaiko\ntestuinguruan kokatu, eta anakronikoa ez izateko. Eta halere, bere garairako, oso emakume aurreratua da. Aurre egiten die gizonei. XVII. mendean ia onartezina zen hori, baina pentsatzen dut beti egongo zirela halakoak, halakorik ezean, sekula ez baikinen heltzen ariko gaur egun heltzen ari garen lekura. Hamaika zapalkuntza eta bazterkeriaren aurka egitea suertatzen zaie protagonistei. Biziraupena bada nahikoa abentura? Zapaltzaileak eta zapalduak dira gaia, baina erakusten dut emakumeek baztertuen arteko baztertu izaten jarraitzen dutela ere. Hori kontatu nahi nuen. Sorgin ehiza kontatzen du lehen istorioak. Pobreak zapaltzeko baliatu zuten inkisizioa boteretsuek, baina batez ere emakumeei aurka egiteko. Agoteak agertzen dira liburuko bigarren istorioan, eta erabat baztertutako giza taldea ziren agoteak gure gizartean. Herri xehearen bizitza deskribatzen dut hirugarrenean, eta pikarokeriaren erregistroa erabiltzen dut horretarako, genero hori oso zabalduta baitzegoen garai hartako Espainiako literaturan. Genero indarkeriaren gaia ere sartzen dut hor. Eta, gero, mistikoago jartzen naiz laugarren kontakizunean, alkimiaren gaia hartzen dudalako. Edonola ere, garai hartako Espainian moriskoek bizi izan zuten bazterketa ere kontatzen dut hor; nola kaleratu zituzten, eta nola ezarri zuten odol garbitasunaren ideia. Hori ere beste bazterketa bat izan zen. Liburuan ez dago heroi argirik. Pertsonaiarik zintzoenek ere beti dute orbanen bat, eta maiz helburu on batek gidatzen ditu pertsonaiarik gaiztoenak ere. Pertsonak dira. Niri zintzoak eta gaiztoak argi bereizten dituzten filmak ez zaizkit sinesgarriak iruditzen. Noski, badago jende gaiztoa eta jende ona ere, hor dago Hitler, adibidez, baina gainontzeko guztiok, gris horretan gabiltza; ez gara ez onak ez gaiztoak ere. Helduentzako kontakizunak sortzen saiatzen naiz, eta horretarako sinesgarritasuna eman behar diet pertsonaiei. Ez zait interesatzen ongiaren eta gaizkiaren arteko gatazka bat irudikatzea, interesgarriagoa iruditzen zait gaizkia eta ongia gutako bakoitzaren barruan daudela ikusaraztea. Bestetik, boterearen aurka nago, akrata xamarra naiz, eta hori ere ikusten da. Liburuaren azalak besterik iradoki dezake, baina erabat errealista da kontakizuna. Azal honekin memoria freskatu nahi nien gaztetan komikia irakurri zutenei. Hau izan zen seriearen azal ikonikoa. Pentsa dezakezu kontakizuna fantastikoa dela, baina orriztatzen baduzu berehala ikusiko duzu ez dela hala. Sorgin seinalea-n bezala, gai historikoak dira zure beste lan askoren ardatza. Noiz hartu zenuen erabaki hori? Bi marrazkilarirekin hasi nintzen lanean. Daniel Redondorekin Jon eta Mirka egin\nkomikian agertuko ziren lekuetan dokumentazio lana egiteko. Latza da kontakizuna, halere: inkisizioa, torturak, exekuzioak, herritarren arteko salaketak, emakumeen aurkako bortizkeria... Latza da kontakizuna, XVII. mendean mundua ere latza zelako. Bizirik erretzen zituzten sorgin izateaz akusatutako emakumeak, eta eguneroko gauza txikiei ere eragiten zien zapalkuntzak. Aste Santuan larrua jotzeak zer ondorio zekartzan kontatzen dut, esaterako. Apaizaren sermoiaren bidez erakusten dut zein zen garai hartan indarrean zegoen fanatismoa. Egoera horretan bizi zen jendea. Edozein bizilagunek zuen zu saltzeko aukera. Jendea ez aspertzea da nire helburua, eta, aldi berean, saiatu naiz gauza horiek guztiak transmititzen ere.\nnuen, eta Francisco Fructuoso Esparzarekin Justin Iriart. Biak saldu genituen Frantzian, baina askoz ere harrera hobea izan zuen Justin Iriart-ek, eta horrek pista eman zidan gai historikoak lantzen jarraitzeko. Asko gustatzen zitzaidan ildo hori. Eta horren ondoren Sorgin seinalea izan zen nire lehen lana Euskal Herrirako, eta hori ere Frantziara eraman genuen gero.\n“Emakumeek baztertuen arteko baztertu izaten jarraitzen dutela ere erakusten dut” Gustuko duzu dokumentazio lana? Oso ongi pasatzen dut. Orain Internetekin askoz ere errazagoa da, baina lehen orduak pasatzen nituen liburutegiz liburutegi eta artxiboz artxibo. Ikerketa historiko horretan maiz harritzen naute ezagutzen ez nituen gauzek. Gustatzen zait hori, eta gustatzen zait fikzioaren bidez jendeari harridura hori transmititzea ere. Redondo marrazkilariak ere irudi bakoitza egiteko dokumentazio lan handia egin zuen? Bere kasa egin zuen lan horren zati bat berak, baina elkarrekin ere aritu ginen. Komikian agertzen diren lekuak bisitatu genituen. Baztanen izan ginen, Logroñora joan ginen, Zaragozan, San Vicente de la Sonsierran... Lekuan lekuko jendeari galdetuz eta artxiboetan begiratuz deskubritu genuen XVII. mendean zer eraikin zegoen eta zein ez. Oraindik ez zegoen Internetik eta jende asko elkarrizketatzen genuen. Aste bete edo bi aste ematen genituen\nAbenturaren bidez kontrabandoan sartzen dituzu, beraz, bestelako gogoeta horiek? Maite dut abentura, baina beti darabiltzazu kezka batzuk buruan, eta haiei buruz idatzi ahala joaten zara haiei buruz gogoeta egiten. Niretzat istorioek beti izan behar dute gai bat. Alde batetik dago zer gertatzen den, garapen dramatikoa, eta beste aldetik dago zer kontatzen den, garapen tematikoa. Nire ustez, horregatik mantentzen du gaurkotasuna lanak. Giza sentimendu eta jarrerei buruz mintzo da. 248 orri, eta, halere, guztiz itxi gabe bukatzen da liburua. “Jarraituko du” batekin bezala. Bai. Berez, liburu erdi bat gehiago ere badago idatzita. Frantziako argitaletxea aldatu egin genuen, eta hasia genuen serieko bosgarren liburua. 62 orri izango zituen lanak, baina tartean enkargu garrantzitsu bat heldu zitzaion argitaletxeari, eta eten egin nahi izan zuten Sorgin Seinalea. Borrokatu egin nuen mantendu zezaten, baina, azkenean, beste argitaletxe batera jo behar izan nuen. Prest genuen kontakizun hura bi ataletan banatzea adostu nuen haiekin, baina, tamalez, lehen zatia bakarrik kaleratu ahal izan genuen. Homosexualtasunaren eta prostituzioaren gaia lantzen zituen. Erditik moztuta dago kontakizuna, eta horregatik erabaki dugu oraingo bilduman ez sartzea. Gidoia oso-osorik idatzita dut, halere. Beraz, jarraituko du? Baliteke, nork daki, baina lan berriekin nabil oraingoz.•\nSORGIN SEINALEA GIDOIA: Harriet / IRUDIAK: Redondo PREZIOA: 40 € ORRI KOPURUA: 248 EDITOREA: Harriet ediciones\nBAS LATIK BERRI ONIK EZ\nGIDOIA: Asisko / IRUDIAK: Joseba Larratxe\npaperezko aldizkarian jarraitzen du...\nXabiroi 47. Alea


Gipuzkoako museoak - Museos de Gipuzkoa: Aikur - erle museoa\nMartxoare 2a arte museoa itxita egongo da.\nUrretxun, Gipuzkoako bihotzean, Aikur erle museoa aurkitzen da, Santa Barbara ermitaren inguruan. Bertan, Irimoren magalean, inguru eder batean, erleen mundu ezkutu eta zirraragarria ezagutuko duzu.\nAikurMuseoak 260 m² ditu eta tradizioa eta modernitatea uztartzen ditu. Antzinako erlauntzen eta erreminten ondoan argi-panelak, kolorez beteriko panelak eta ukimenezko pantailak aurkitzen ditugu. Kanpoaldean bisitariek inguruko landare desberdinak ikus ditzakete bertatik dagoen pasealekutik osteratxoa eginez gero. Halaber, bertan ikusi ahal izango dituzte leku desberdinetatik ekarritako antzinako erlauntzak.\nBisitaren iraupena 90 minutu.\nGPS koordenadak: n: 43° 05' 42", -w 2° 19' 37"\nKaixo lagun! Aikur Erle Museoko bisita gidatuaren iraupena 90minutukoa da, gutxi gora behera. Taldean etortzekoak bazarete, aurrez erreserbatu behar dezue. Bestelakoan, igandean 11.00-14.00etara bitartean irekita egongo da eta eskertuko genizueke aurrez abisatzea ere. Zuen zain egongo gara! Ondo izan eta eskerrik asko.\nAupa! Zenbateko iraupena du bisitak? Datorren igandean joateko asmoz gabiltza!Eskerrik asko...\nJabetasuna: Pribatua, Lenbur Fundazioaren lankidetzarekin\nTelefonoa: 630702587 / 656785748\nHelbidea: Santa Barbarako bidea - 20700 Urretxu\n- Urretxu - mapa ikusi\nAstegunetan aurrez hitzartutako taldeak soilik\nAsteburu eta jai egunetan bisita gidatuak 11etan eta 12:30tan. Erreserba aurrez egin behar da\nBANAKO SARRERA: 3,00 €\nTALDEA: 2,00 € (12 lagunetik gora).\nNATUR ESKOLA BIZIA:\nBisita gidatua eta argizarizko kandelak egingo dira. Bisitari bakoitzak bere kandela eta ezti potetxo bat eramango du.\nUmeak: 5€ Helduak: 9€\n20 pertsonako taldeak gehienez\nAurrez erreserbatuta soilik\nInformazio gehiago: www.natureskolabizia.com


Denak zaku berean - Nafarroako Hitza Denak zaku berean – Nafarroako Hitza\nDenak zaku berean\n2020, uztailak 17 Albisteak, Iritzia, nafarroa 96\nIgandean hilabete beteko da inoiz ezagutu den ikasturterik laburrena amaitu zela. Bat-batean eta modu inprobisatuan egin behar izan zitzaion aurre birus malapartatu batek eragindako anabasari. Ahal zen moduan, eskola komunitate osoaren borondate onari esker, ikasturtea amaitu ahal izan da. Baina irailean zer? Nolakoa izango da haurren eskoletarako itzulera? Ia ziur naiz ez dela inondik inora beraiek espero bezalakoa izango.\nDenbora luzea eman dute osasun agintariek irailean hasiko den ikasturtean COVID-19 birusarekin ez kutsatzeko neurriak diseinatzen. Izan ere, hor dago mehatxua, ez da desagertu. Hasierako zirriborroari aldaketa batzuk egin ondotik, goitik behera zehaztu dituzte bete beharreko jarraibideak.\nPlanaren helburu nagusiak “haurren eskolatzea bermatzea, eta familia kontziliazioa eta ekonomia sustatzea” direla diote hura idatzi dutenek. Birusak eskolan izan ditzakeen kutsatzeen arabera, lau agertoki zehazten dira, eta horietako bakarrak soilik ahalbidetzen du kontziliazioa. Lehenengo agertoki deiturikoan, normaltasun berrian kokatzen dute eskola agertoki horretan. Segurtasun neurriak hartuta, haurrek sasi-normaltasun batean ikasi ahal izango dute eskolan.\n25 ikasle arteko sektoreak eratu daitezke. Horrek esan nahi du Iruñean ohiko diren eskola handietan haurrek ia ez dutela izango harremanik beste geletako ikasleekin. Gizakia animalia soziala da, eta jolastokian, maiz, ikasgelakoak ez diren ikasleekin jolasten dira haurrak. Irailetik aurrera ezinezkoa izango da, eskoletan ikasleen kutsatzea eragotzi nahi baita.\nKontingentzia planak jolastea deitzen diona, dena den, ez da txikiek orain arte eskolan egin dutena. Izan ere, ahalegin fisikoa eskatzen duten kirolak debekatuta egongo dira; futbola edo saskibaloia, kasurako. Jostailurik ere ez da izango. Izan ere, beldur dira jostailuen bitartez kutsatuko ote diren. Beraz, orain arte ezagutu duten eskolaren antz handirik ez du datorren ikasturteak.\nKontziliazioaren afera birusak zaildu du lehenago ere, baina aurrerantzean ez da errazagoa izango, lehenengo egoeran soilik eskainiko baita jangela zerbitzua. Hortaz, egoera apur bat zailduz gero, gurasook bi aukera izango ditugu: lana utzi gure haurrei jaten emateko edota aitatxi-amatxiei laguntza eskatu, horien bizitza arriskuan jarriz.\nPlanak zaku berean sartzen ditu Nafarroan dauden eskola guztiak. Hau da, trataera bera dute mila ikasle dituen Iruñeko eskola itunpekoak, edota 70 ikasle dituen Baztango herri bateko eskola txikiak. Jakina da, kasu horretan behintzat, abantailaren bat eduki behar zuela eskola txikia izateak. Batez ere, ikasle kopurua apala denez, aukerak badirelako bestelako kontingentzia plan bat ezartzeko. Baina denak zaku berean sartu dituzte, ahula zena ahulago bilakatuz.\nHala ere, ez dezagun esperantza gal: iraila bitarte, haur eta nerabeen salbazio bide modura aurkeztu den plan zoragarriak tokian tokiko errealitatea aintzat hartzeko aldaketak izan ditzake. Bitartean, uda ona pasa denek!\n« Babes sare propioa osa dezaten


Euskaltzaindiak Joseba Intxaustiren eta Mikel Zalbideren liburu berriak argitaratu ditu\nActualizado 2011/02/25 13:58:23 +00:00 CET\nEuskaltzaindiak bi liburu berri aurkeztu ditu gaur. Lehena\n"Euskararen Historia Soziala (EHS). Argibide bibliografikoak" da, Joseba Intxausti ohorezko euskaltzainarena, eta Etxeberri bilduma berriaren lehen zenbakia da. Bestea "Euskararen Legeak hogeita bost urte. Eskola alorreko bilakaera: balioespen-saioa", Mikel Zalbide euskaltzain oso eta Eusko Jaurlaritzako Hezkuntza, Unibertsitate eta Ikerketa Saileko Euskara Zerbitzuaren buruak paratua, eta Akademiak argitaratzen duen Jagon bildumaren 11. zenbakia.\n"Euskararen Historia Soziala (EHS). Argibide bibliografikoak" lanari dagokionez, argitalpen honekin hasten du Euskaltzaindiak bilduma berri bat, Etxeberri izenekoa. Bilduma horretan euskararen historia soziolinguistikoari buruzko lanak -agiriak eta ikerlanak, idazlan berriak eta lehendik sakabanatuta daudenak- bilduko dira. Oro har, gure artean kaleratu izan diren idazlan historiko-soziolinguistikoak aurkeztuko dira bilduma berrian, baita dagoeneko eskueran ez daudenak -eta premiazkotzat jotzen direnak- ere.\nEuskaltzaindia Euskararen Historia Soziala (EHS) egiten ari da, eta horretarako sortua du Mikel Zalbide euskaltzainak zuzentzen duen Joanes Etxeberri egitasmoa. Hala bada, "Euskararen Historia Soziala (EHS). Argibide bibliografikoak" argitalpenaren helburu nagusia EHS ezagutu ahal izateko eskura dauden argitalpenak aurkeztea da, liburuak eta artikuluak bilduz.\nEuskararen iragan soziala ezagutu eta arakatu nahi dutenentzat pentsatuta dago argitalpena, eta bereziki ikertzaile eta ikertzaile-gaientzat egin da bilketa hau. Batez ere, ikertzaile gazteak izan ditu gogoan Euskaltzaindiak.\nLiburuak hiru atal nagusi ditu: hitzaurre teknikoa, erreferentzia bibliografikoen zerrenda eta idazlanetako gaien aurkibidea. Orotara, 4.440 erreferentzia jasotzen ditu, hizkuntzaren historia sozial orokorrera hurbiltzeko bibliografia hautatua eskaintzen duelarik: 1.657 liburu, 1.955 artikulu eta 828 hitzaldi edo liburu-kapitulu.\nIdazlan-zerrenda hori erabilgarria izan dadin, erreferentzien gai-aurkibide zabala gehitu da, historia kronologikoa eta kontzeptuala eskuratu ahal izateko, Antzinatetik hasi eta gaurdaino, gertakari sozial, instituzional eta kulturalak zerrenda alfabetiko batean eskueran jarriz.\nHerriak, herrialdeak, erakundeak, mugimendu sozialak, pentsamendu soziolinguistikoa, historiako une beroak, hizkuntzen aldeko eta aurkako ekimenak, ahalegin sozial eta politikoak edo hizkuntza idatziaren historia bezalako gaiak ezagutzeko baliabide bibliografikoak aurkituko ditu irakurleak argitalpen honetan.\nBestalde, ezagutu ohi diren "Bibliografien" ondoan, ez-ohiko argibideak ematen dizkio liburu honek irakurle interesatuari: hain zuzen, erreferentzia bibliografikoaren ondoan (egilea, titulua, argitaletxea, urtea eta abar.), orain arte emangarriak ez ziren xehetasunak bildu baitira, liburu, aldizkari eta testuen eskuragarritasuna begi-bistan uzten dela.\nAipatutako liburuak eta aldizkariak zein liburutegitan dauden esaten da (28.000 liburutegi-aipamen). Liburu-aldizkarietako testuak interneten bidez nondik eskura daitezkeen ere bai zehazten da. Izaskun Etxebeste eta Koro Segurola Euskaltzaindiko teknikariek ere lan egin dute liburu honetan.\nBestalde, Mikel Zalbideren "Euskararen Legeak hogeita bost urte. Eskola alorreko bilakaera: balioespen-saioa" liburuaren abiapuntua 2007an Euskaltzaindiak egin zituen Jagon Jardunaldietan dago. Euskararen Erabilera Normaltzeko Oinarri Legea 25 urte betetzen zituenez, legeak mende-laurdenean izandako bilakaeraz gogoeta-saioa egin zen aipatu jardunaldi horietan.\nAlde askotatik jorratu zen gaia: administrazioa, kulturgintza, komunikabideak. Mikel Zalbide euskaltzain osoak parte hartu zuen jardunaldietan, eta hezkuntza alorreko bilakaeraz balioespen teknikoa egin zuen. Liburu hau da orduko emaitza.\nLiburua perspektiba soziolinguistikotik idatzia dago, baina beste hainbat alor ere kontuan hartzen ditu: jurilinguistika, hezkuntza elebiduna, demolinguistika eta, ororen gainetik, euskara indarberritzeko saioan hezkuntza alorreko aplikazio-neurrien ekarpena.\nAparteko lekua eskaini zaie, beti, hizkuntza-soziologiaren alorreko gai nagusiei: bai legea onartu aurreko gizarte-giroari eta bai handik mende laurdenera gailentzen ari zenari ere. Hori egiterakoan oso kontuan izan dira, batetik, erabilera kontuak. Berariaz aztertu dira, bestetik, EAEko hiritarren iritzi-jarrerak.\nA, B eta D ereduek ordutik hona izandako bilakaera aztertzen da, eta aparteko analisia eskaini zaie horregatik, hainbat kasutan, ikastetxe publikoei eta pribatuei, Haur Hezkuntzari, LMHri eta Bigarren Hezkuntzari, edota lurraldez lurraldeko garapen bereziari. Ereduen garapen horrek izan duen joera nagusia, A jaistekoa eta D haztekoa, oso nabarmen ageri da analisi horietan.\nBestalde, hizkuntzazko gaitasun-agirien jestioak (EGAk, Hizkuntza Eskakizunek) irakasleen hizkuntza-prestaerak (IRALEk), ikasmaterialgintza bideratzeak (EIMAk) eta erabilera indartzeko eskola-ekimenak (NOLEGAk eta ULIBARRIk) ere aztertzen dira.\nEmaitzak eta erronkak bezalako alderdi eta gai ugari errepasatzen ditu Mikel Zalbidek. Bestetik, hauek bezalako galderek liburuan dute erantzuna: "Ondo egin al dira gauzak eskola-munduan? Betetzen al da legea? Zertan asmatu da?".\nAzken gogoeta-saioaz amaitzen da lana. Mikel Zalbideren aburuz, "euskara ez doa, oro har, berehala galtzera; elebitasuna dugu, orain eta hemen, euskaldunon bizi-aukera bakarra; euskarak "bere lekua" behar du ordea, galduko ez bada (edozein elebitasun-ereduk ez du balio); perspektiba horretan txertatu behar da, hortaz, eskolako jarduna; legearen baitan gehiegizko konfidantza jartzeko arriskua dago, orduan zegoen bezala, eta ofizialtasunaren kontzeptua argitasun eske dago".


Martxan dago 11 eta 18 urte bitartekoentzako bertso paper lehiaketa - Busturialdeko Hitza : Busturialdeko Hitza\nMartxan dago 11 eta 18 urte bitartekoentzako bertso paper lehiaketa\nHamaikagarren urtez, Bermeoko Udaleko Euskara Sailak bertso paper lehiaketa antolatu du, eta, besteak beste, «gaztetxoen artean bertsozaletasuna eta sormen lana sustatzea» du helburu. Lehiaketa horretan 11 eta 18 urte bitarteko gazteek parte hartu de...\nHamaikagarren urtez, Bermeoko Udaleko Euskara Sailak bertso paper lehiaketa antolatu du, eta, besteak beste, «gaztetxoen artean bertsozaletasuna eta sormen lana sustatzea» du helburu. Lehiaketa horretan 11 eta 18 urte bitarteko gazteek parte hartu dezakete.\nParte hartu gura dutenek maila bitan banatuta egingo dute, eta batean zein bestean izena ematen dutenek martxoaren 6ra arte izango dute beraien bertso paperak aurkezteko aukera. Horiek ikastetxeetan aurkeztu beharko dituzte.\nAdinaren arabera banatuta\nHain zuzen, adinaren arabera bereizita parte hartuko dute; 1. mailan 11 eta 14 urte artekoek egingo dute, eta 2. mailan, berriz, 15 eta 18 urte artekoek. Lehenengo mailakoek hiruna bertso aurkeztu beharko dituzte; bigarrenekoek, ordea, gutxienez lau eta gehienez sei.\nNeurri eta gaiari dagokionez, bestalde, libreak izango dira, aurreko urteetan modura. Parte hartzeko, hala eta guztiz ere, Bermeon bizitzea edo bertan ikastea ezinbestekoa izango da. Bertso paperak ezizenez sinatuta eta adina adierazita aurkeztu beharko dituzte gazteek euren ikastetxeetan.\nSariak martxoaren 25ean\nBertsolariak izango dira aurten ere epaileak. Bertsoaren kalitatea, estiloa, gaia garatzeko modua eta originaltasuna baloratuko dituzte.\n1. eta 2. mailetako irabazleek sari bana jasoko dute, eta nork bere bertsoa kantatzeko aukera edukiko du, gainera, Nestor Basterretxea aretoan martxoaren 25ean egingo den sari banaketa ekitaldian.\nIrabazleen bertsoak, urtero egin ohi duten modura, Andra Mari eta Santa Eufemia jaietako liburuan argitaratuko dituztela jakinarazi dute.


...>den sei hilabeteko soldatak jaso ez dituztelako mutina antolatuko dute marinel portugesek, edo Dakarreko egonaldi ...\nBira. Little Odessa. Egilea(k) BORDA, Itxaro. Berria, Euskal Editorea SM 2009 (1)\n...iko idikia ezpainetaratzean Eisensteinen Potemkine-ko motinaren erdian gaudela dirudigu: Odesako harri-maila monumentala ja...\nGeorgiako matxinada militarra sustatu izana ukatu du Errusiak. Mukhrovaniko base militarrean izandako errebolta menderatu du Georgiak; Errusia saioaren atzean egon dela salatu du Tbilisik. Egilea(k) SOKARROS, Allande. Berria, Euskal Editorea SM 2009 (2)\n...ikusirik izatea ukatu du Errusiak. Tbilisiko gobernuak mutina sustatu izana leporatu baitzion aurretik Moskuri. Mikhail S...\n... uste du Saakaxvili presidenteak bera izan dela mutina antolatu duena\nHerrialde arabiarretako matxinadak. Libia. Gaddafiren guardiako azkena. Egilea(k) RODRIGUEZ, Mikel. Berria, Euskal Editorea SM 2011 (1)\n...>bera izan zela 1996an Abu Salim espetxeko mutinaren zanpaketaren erantzulea --1.200ppresohhilzzituzten--.Azken ...\nJuan Mari Feliu, Euzko Gaztediko kide ohia: 'Dibertigarria ere izan zen poliziaren zaintzari iskin egiten ibiltzea'. Egilea(k) ELUSTONDO, Miel Anjel. Argia, Komunikazio Biziagoa, S.A.L 2017 (1)\n... ziguten, baina ez zen gauzatu. Kartzelan mutina egin genuen eta 40 egun eduki ninduten zigor-zeldan. Amnist...\nMusika Hamabostaldiaren barruan organo kontzertua dago igandean. Egilea(k) ARANBERRI , Josu. El Diario Vasco, Sociedad Vascongada de Publicaciones, S.A. 2010 (2)\n...ndean Salbatore parrokian. Hiru urte iraun zuten Mutin/Cvaillé-Coll organoa zaharberritzeko lanak eta orduz gerozt...\nMutina bai, baina ez NATOren maniobren aurka. Egilea(k) ERREDAKZIOA. Berria, Euskal Editorea SM 2009 (7)\n...eragin zituela». Tbilisiko diplomazia iturrien arabera, mutina bultzatu zutenak lehendik ere zigortuak izan ziren antzeko ...\n...ko Kaukasorako ordezkari Giampaolo di Paolaren esanetan, mutinak ez du maniobrekin inolako zerikusirik. «Georgiako armadako ...\nMutina bai, baina ez NATOren maniobren aurka\n...o liskarrengatik. Hasieran Errusiari egotzi zioten mutina bultzatzea, maniobrak saihesteko aitzakiarekin, baina Mosku...\n...>arren, Tbilisik ukatu du Mukhrovanin izandako mutina NATOrekin lotuta dagoela\n...uak aurkakoa esan zuen hasieran, eta zehaztu mutina antolatu zutenek eurek aitortu zutela beren asmoa NATOk Geo...\n...e hasieran Georgiako Mukhrovani base militarrean izandako mutinak NATOren maniobra militarrekin lotura izatea ukatu zuen atzo...\nOrgano kontzertua bihar Salbatore parrokian. Egilea(k) DV. El Diario Vasco, Sociedad Vascongada de Publicaciones, S.A. 2013 (2)\n...etatik aurrera Bernhard Marx alemaniarra izango da Mutin/Cavaill �-Coll organoaren aurrean jarri eta doinu desberdin...\nOrgano maratoia, Azkueren omenez . Egilea(k) URRUTIKOETXEA, Ane. Berria, Euskal Editorea SM 2009 (1)\n...likako Cavaille-Coll organoa edota Usurbilgo Cavaille-Coll/ Mutin eraberritu berria.\nPeruko indigenak, bidegurutzean. Alberto Pizango buruzagi indigenak borrokarako deia egin du, ustez Gobernuak desjabetzeko dituen asmoengatik. Egilea(k) GONZALEZ, Albert. Berria, Euskal Editorea SM 2009 (1)\n... apologia egiteagatik, eta estatuaren kontrako mutin bidegabea bultzatzeagatik, ekaineko liskarretan. Aginduak g...\nUrrezko Liburutegia. Egilea(k) ALTONAGA SUSTATXA, Kepa; ARRETXE PEREZ, Jon; EPALTZA RUIZ DE ALDA, Aingeru; ZALDUA GONZALEZ, Iban. Erlea, Publiescaparate S.L. 2010 (1)\n...a handia bestalde...tEtaeberariubururatuizitzaionu mutinahau,ohorrenrarduratutazzauzkana,eetabberakhhilarazizzuenTTo...


14 elkartek erosi dituzte kilometroak - Orio - Karkara.eus\n14 elkartek erosi dituzte kilometroak\nKarkara 2015-03-20 07:45\nIgandean pasako da korrika Oriotik. 10 kilometroko ibilbidea du Orion eta 14 elkartek edo taldek erosi dituzte kilometroak.\nHasi da Korrika. Martxoaren 19an hasi zen Urepelen eta oriotar batzuk ere joan ziren hara, Korrikaren lehen kilometroetan korrika egitera. Etzi Oriora iritsiko da testigua, Usurbildik; eta Oriotik Zarautzera eramango dute oriotarrek.\nMapilen –Aginagan– hasiko dira lasterka oriotarrak, 14:45 inguruan. EAJk eta Toki Alai elkarteak izango dira Orioko lehen kilometroak egingo dituztenak. Testigua, hurrengo kilometroan, Intxaurretan, Bilduko ordezkariei pasako diete. Bildukoen atzetik Zaragueta Herri Eskolakoen txanda iritsiko da; Saikolan hartuko dute testigua eta Botalekuraino eramango dute. Botalekun ikastolako langileek hartuko dute testigua eta Txurrumuski aisialdi elkarteari eta Gaztelekuko kideei pasako diete Ortzaikan. Gaztetxean Herrio natur taldeak eta Goiko Kaleko festa batzordeak hartuko dute testigua. Gaztetxetik herriko plazara iritsiko dira, eta plazan, Herribil dantza-taldekoak eta Mari Maestra haurreskoak hasiko dira korrika. Horiek Orioko Herri Ikastolako kideei emango diete testigua, eta hauek, Orain plataformakoei. Frantses fabrikaren bukaeran hartuko dute Orainekoek testigua eta Xuaiko aldapako harrobian Arraunketa Elkarteari emango diete, hauek Orioko azken kilometroa, 756. kilometroa, egin dezaten.\n747 km: EAJ + Toki Alai elkartea. Mapilen hasita\n748 km: Bildu. Intxaurretan\n749 km: Zaragueta Herri Eskola. Saikolan\n750 km: Ikastolako langileak. Botalekun\n751 km: Txurrumuski aisialdi elkartea + Gaztelekua. Ortzaikan\n752 km: Herrio natur taldea + Goiko Kaleko festa batzordea. Gaztetxean\n753 km: Harribil dantza taldea + Mari Maestra haurreskola. Herriko plazan\n754 km: Orioko Herri Ikastola. Herriko plazan\n755 km: Orain plataforma. Frantses fabrikaren bukaeran\n756 km: Orioko Arraunketa Elkartea. Xuaiko aldapako harrobian.\nGuztira 10 kilometro egingo dira Orioko herrian, Mapiletik hasi eta Xuai gaineraino. Herriko euskalzale guztiak igande honetan, 14:45ean hasita, korrika egitera animatu nahi ditu antolakuntzak.


Gernikakoa, haur baten begietatik • ZUZEU\nGure aita ume mokoa zen Gernikako bonbardaketa gertatu zenean. Orain bera orduan bezain moko diren gure haurrek, ikastolarako eskatu diote konta dezala nola eduki zuen Gernikakoaren berri. Honela erantzun du:\n<Ni Felix Etxeberria Larrañaga naiz, 1926-10-24an Elgoibarko (Gipuzkoa) Parapan baserrian jaioa. Beraz hamar urte pasatxo neuzkan Gernikakoa gertatu zenean. Hendaiako ikastolan ikasten duten nire bilobek, Jon Pelik eta Sarak, 9 eta 7 urte dituzte. Parapan baserria Elgoibartik Azkoitira bidean lau kilometrotara dago eta Bizkaia aldeko zati handi bat oso ondo ikusten da, eta horregatik bistaz hegazkinak oso ondo ikusten ziren bonbardaketa egunean. Bonbardaketa baino egun gutxi batzuk lehenago, hegazkinez paperak bota zituzten zer zigor zetorkigun jakinarazten. Parapan baserritik Bilbo aldera begirada zuzendu eta hamar kilometro eskaxera frentea zegoen. Hau da:Bizkaia-Gipuzkoako mugan. Muga horretatik Gernikara beste hogei kilometro daude, gutxi gora behera. 30 kilometro tartean egon arren, Parapandik Gernikako bonbardaketa oso garbi ikusten zen. Durangoko bonbardaketa Gernikakoa baino egun batzuek lehenago, goizez ikusi nuen bezala, Gernikako arratsaldez ikusi nuen. Parapandik Bilbora begira jarriz gero, esan dezakegu ezkerretik, Gasteiz aldetik, azaltzen zirela hegazkinak. Gernikakoan baino hurbilagotik azaltzen zitzaizkigun Durangokoan. Hegazkin batzuek Azkoitia eta Azpeitia inguruan egiten zuten egitura edo formazioa Gernika erasotzeko. Beste hegazkin batzuk itsaso aldera joaten ziren egitura hori hartzeko. Eta ondoren Gernika birrindu eta “gorriek” egin zutela zabaldu zuten. Oso gogoan ditut orduan ikusi eta ondoren entzundakoak.\nBadut lagun bat, Bollar izenekoa, Gernika ondoko auzo batekoa dena eta honela kontatzen du berak: “Aita eta bi anaia, soloan lanean ari ginela ikusi genuen hegazkin bat geuregana zuzenean nola zetorren, eta aita konturaturik gaztainondo baten azpira eraman gintuen. Abiadorea bera ere konturaturik, tiro eta tiro egiten zigun hegazkinetik, eta aitak beso tartean harturik, gaztainondoari biraka erabili gintuen, hegazkinetik ihesi. Arbolaren adarrak zarra-zarra tiroz moztuta erortzen ziren bitartean. Tiragomas bat eduki izan banu, pilotuari begiak aterako nizkion, hain baitzegoen hurbil”.\nBonbardaketaren zarata eta kea Elgoibarko mendietaraino zabaldu ziren>.\nArco 2007 dela eta


Windows Azure: Microsoft-en hodeia | Consumer\nWindows Azure: Microsoft-en hodeia\nEnpresak plataforma bat diseinatu du, garatzaile independenteek Windowseko aplikazioak sor ditzaten\n“Cloud computing” Sareko negozio-modu berria da. Proiektu bat garatu nahi duen ordenagailu baten espazio birtuala eta konputazio-motorra alokatzean datza. Hau da, hirugarrenek ordenagailu handien potentzia eta erabilera, zeinei web bidez sartzen da. Amazon bezalako enpresak, EC2 plataformarekin, eta Google, AppEnginerekin, dagoeneko eskaintzen dituzte “cloud computing” zerbitzuak. Orain Microsoft sektorean ere sartu da, Windows Azure .\nMicrosoft-en azken konferentzian\ngaratzaileak, “Professional Developopers Conference 2008”,\nRay Ozzie, softwarea sortzeko arloko burua eta\nMicrosoftek Windowsen atariko bertsioa aurkeztu zuen\nAzure, hirugarren enpresek erabiltzeko moduko on line plataforma\nweb-zerbitzuak eta enpresa-garapenak sor ditzakete\nWindows sistema eragilea. Ozzieren arabera, Azure\ngaratzaileei, Interneteko enpresei zuzendutako plataforma,\nsistemen administratzaileak eta software-komertzializatzaileak.\nFitxategiak ostatatzeko aukera ematen du Microsoftek plataforma honetan.\nzerbitzuen administrazioa eta konputazio denbora.\nGainera, plataforma bateragarria izango da teknologiekin\nMicrosoftenak, hala nola SQL Serves, live Services, .NET, SharePoint\neta Dynamics CRM Services.\nAzure erabiltzearen abantaila nagusietako bat boterea da\naplikazio berri baten eskalagarritasunaz arduratzea\n(bisitetan hazkunde esponentziala izan dezan),\nMicrosoft-en sistema informatiko zentralizatuak:\neskari handiari erantzuteko oinarri sendoa du\nikus-entzuleena, zerbitzuaren web guneak huts egin gabe.\nHala, enpresa sortu berriek\nkonputazio-azpiegitura gutxi dago berez\ninbertsioak murriztea, ez baitute zerbitzaririk behar, eta\nAzureren datu-zentroak erabiltzen dituzte. Microsoft\ngaratzaileen eskura jartzen du barne-egitura bat\nteknologikoak baino askoz merkeago\nzerotik inbertitu behar zuten.\nWindows 7 etorkizuneko sistema eragilearen egitura ez da\nordenagailuaren mahaigainean bakarrik bizi da,\nbaizik eta etengabe egongo da elkarreraginean\nAzureren web palataforma\nAurkezpen honetan Ozziek ez du xehetasunik eman\nplataformaren erabilera-prezioa, izango duela ziurtatu duen arren\n“prezio lehiakorra”. Bitartean, erabiliko da\nbeta bertsioak erabiltzen dituzten garatzaileentzat, doan\n2009an. Azken bertsioa ez dago erabilgarri\n2010. urtera arte.\nAnalista batzuen arabera, bertsio hau\nWindows 7 sistema berriarekin erabiltzeko prest\nMicrosoft-en operatiboa. Hau da, Windows 7\nzerbitzuak on line eskaintzeko plataforma\nSistema eragile berriaren egitura, beraz, ez\nerabiltzailearen ordenagailuaren mahaigainean bakarrik bizi da,\nAzureren web palataforma, aberastu eta\ngarapen berriei esker osatuko da.\nprodukzioa. Jakina, erabiltzailea\ngarapen berri horien onura.\nAlde horretatik, Azurek unibertso osoaren erdigunea izan nahi du\nMicrosoftek Windowsentzat garatutako aplikazio eta zerbitzuena\neta markarekin lagundu nahi duten enpresek. Gainera\ngailu guztien arteko lotura ere izan nahi du:\nerabili erabiltzailea. Adibidez, erabiltzaile batek\nargazkia telefono mugikorrarekin eta sinkronizazioa\nautomatikoki, argazkien karpetan\nMicrosoft berriz sortu da\nApple iPhone-aren kodea irekitzera mugatzen den bitartean, Microsoft-ek itxita dauka, neurri batean bederen, Windows-ena, baina euskarria ematen du\nMicrosoft berriro sortu da,\nmunduko softwarea. Eta\nOn aplikazioak banatzeko eta garatzeko sarea\nline, Apple-k aplikazioekin egiten duenaren antzera\niPhone-arentzat. Baina metodologia desberdina dute,\nApple bere kodea irekitzera mugatzen zen; Microsoft, berriz,\nitxita mantentzen du, hein batean bederen, baina euskarria ematen dio.\nOso urrats garrantzitsua da,\naplikazioak Interneten eta sisteman finkatzeko joera dute\noperatiboa ez da funtsezkotzat hartzen\nerabiltzaileak. Hala ere, urrats honek ez du esan nahi Microsoft\n…………………………………………………………………………n gehien erabiltzen diren aplikazioen alde apustu egiteari utzi behar zaio.\nordenagailu pertsonalak, hala nola Office bulegotika-paketea, bestela\nbi munduen onena konbinatu nahi duena.\nAzurek hainbat geruzatan bizitako arkitektura du,\nhonen zatirik garrantzitsuenetariko bakoitzaren azpian dagoena.\n0. geruza: Deitua\n“Global Foundational Services (GFS)”\nabstrakzio oinarrizkoagoa, baliokidea litzateke\nsistema eragileko hardwarearen abstrakzio-geruzari\n1. geruza: Azure plataformaren oinarrizko geruza da.\nHonako hauen mekanismoak kudeatzeaz eta koordinatzeaz arduratzen da:\n2. geruza: Zerbitzu-multzoari dagokio\naplikazioak sortzeko. Erabilera\nAzureren erabiltzaileen kontura izango dira zerbitzu horiek, eta\nnahi duten proiektu bakoitzaren beharren arabera\nplataforman garatzea. Live Services, SQL Server edo . NET\nServices gaur egun eskuragarri dauden zerbitzuetako batzuk dira.\n3. geruza: Hemen daude\nAzure-rentzat garatutako aplikazioak. Lehenespenez, Microsoft-en\norain, Sharepoint, Exchange eta Dynamics CRM, baina haien zenbakia\ngero eta handiagoa izango da.\nBluehoo, Azureri buruzko lehen aplikazioa\nLehenengo garatzaileek Windows Azure atariko lehen bertsioa, lehenengo aplikazioa aurkeztu ondoren, hirugarrenek egindako plataforma. Bluehoo! erabiltzaileek beste pertsona batzuekin sare sozial baten bidez konektatzeko hurbiltasuna. Bluehoo-ren erabiltzaileek jakin dezakete beste batzuek erabiltzaileak hurbil daude eta beren profiletara sartu ahal izateko elkarrizketa abiarazteko. Gaur egun Bluehoo beta fasean dago, baina erabilgarri deskargatu zure web orritik.\nazure garatzaileak Microsoft-eu plataforma-eu Windowsen


Animaliak – sekuoiak\nPelecanus Pelecanidae uretako hegazti genero bat da. Bere moko luzeagatik bereizten dira, bere harrapakinak harrapatzeko eta irentsi aurretik bildutako ura drainatzeko erabiltzen duen zaku gular handi batekin. Gehienbat lumaje argia dute, ileorde arreak eta perutarrak izan ezik. Espezie guztien mokoak, zakuak eta aurpegiko azal biluziak kolore distiratsuak hartzen dituzte umetzeko garaia baino lehen. Existitzen diren zortzi espezieek banaketa global desberdina dute, tropen arteko eremutik eremu epelera latitudez doana, Hego Amerikako barnealdetik, eskualde polarretatik eta ozeano irekitik kanpo dauden arren. Barnealdeko eta kostaldeko uretan ibiltzen dira, eta arrainez elikatzen dira batez ere, ur-azalean edo ur-azaletik gertu harrapatuz. Hegazti taldekoiak dira, bandetan bidaiatzen dute, modu kooperatiboan ehizatzen dute eta kolonietan ugaltzen dira. Lau lumaje zuri espeziek lurrean egiten dute habia, eta lau lumaje marroi edo gris espeziek zuhaitzetan.\nDenbora luzez fragatekin, ubarroiekin, faetoiekin eta alkatrazeekin lotua zegoela uste izan zen, baina orain, pikozapata eta hurritzarekin estuago lotuta daudela ezagutzen da, eta Pelecaniformes ordenan kokatzen dira, ibis, espatula, lertxun eta avetoroekin batera. Bere erregistro fosila, gutxienez 30 milioi urtekoa da, Frantzian, estratu oligozenoetatik berreskuratutako espezie modernoen tontor baten oso antzekoa. Mundu Zaharrean eboluzionatu eta Amerikara hedatu direla uste da, eta hori generoaren barruko harremanetan islatzen da, zortzi espezieak Mundu Zahar eta Berriko leinuetan banatzen direnean.\nPelikanoen eta gizakiaren arteko harremana gatazkatsua izan da askotan. Jazarriak izan dira, merkataritza- eta jolas-arrantzarako eskumentzat hartzen zirelako. Populazioak nabarmen murriztu dira habitata suntsitzeagatik, gehiegizko arrantzagatik eta ingurumen-perturbazio eta -kutsaduragatik. Ondorioz, espezie bat kaltebera gisa katalogatu da, eta bi espezie handik gertu daude. Mitologian eta kristau ikonografia eta heraldikan ere esanahi kulturaleko historia luzea dute.\nUapitia edo wapitia (Cervus canadensis) ugaztun artiodaktilo bat da, Ipar Amerikan, Erdialdeko Asian eta Ekialdean bizi dena. Bere senide eurasiarrengandik bereizten duten ezaugarri batzuk ditu, tamaina handikoa da (altzea zerbidoen artean bakarrik gainditzen da); gainera, arrek “melena” gutxi gorabehera lodia dute lepoan, eta hanketan, buruan eta lepoan baino tonalitate argiagoa dute gorputzean.\nGarai batean Cervus elaphus azpiespezietzat hartu ziren, baina gaur egun espezie apartekotzat hartzen dira.4 Hamar azpiespezie zituen guztira, horietako lau duela gutxi giza presioaren ondorioz desagertuak, nahiz eta berriki egindako DNA ikerketek uapiti azpiespezieen hiruzpalau baino gehiago ez daudela iradokitzen duten eta azpiespezie gisa deskribatutako formetako batzuk arrazak baino ez diren.\nIpar Amerikako hainbat kultura natibotan indar espiritualtzat hartzen da uapitia. Medikuntza tradizional txinatarrean, bere adardunak eta bere “belusezko” estalkia erabiltzen dira zenbait gaixotasunentzako erremedio bezala. Wapitia, gainera, ehiza-espezietzat hartzen da, bere haragia gantzetan baxuagoa eta proteinetan behiarena edo oilaskoarena baino altuagoa delarik.\nHanka gorriko igela\nEme helduak arrak baino nabarmen handiagoak dira, eta batez beste 13 cm versus 11.5 cm-ko tamaina dute ar helduek.\nIgel helduen atzeko hanken sabelaldeak kolore gorrixka edo arrosa izokina du ezaugarri, eta atzealdea marroia, grisa, oliba edo marroi gorrixka da, orban beltz txikiekin eta orban ilun handiago eta irregularrekin markatua. Kalifornia Beherean, espezie honek kolore gorrixka du atzeko hanketan bakarrik, eta ez Kaliforniako iparraldeko igelak bezain markatua.\nHanka gorriko igela oso urtarra da, eta, oro har, erreketatik gertu dauden putzu edo urmaeletan egoten da.\nHanka gorriko igelaren arren kantua, soinu leuna eta bolumen baxukoa da, eskualdeko beste igel batzuekin alderatuta. 5-7 nota artean ditu, 3 segundo inguru irauten dutenak eta intziri edo purrustada baten antzekoak direnak. Kantak, batez ere, Kalifornia Behereko erreprodukzio denboraldian entzuten dira, urtarrila eta martxoa bitartean.\nErrege izokina (Oncorhynchus tshawytscha) Salmonidae familiako arrain bat da, Kalifornia eta Japonia artean dagoena. Animalia eurihalinoa, itsasoan bizi da, baina ibaietan gora egiten du ugaltzeko (andromoa). Oso balioetsia da bere eskasia erlatiboagatik.\nHelduak 84 eta 147 cm arteko luzera du eta 25 eta 60 kg arteko pisua. Urdin berdexka da bizkarraren eta buruaren gainean, zilarrezkoa alboetan eta zuria sabelean. Puntu beltzak ditu isatsean eta goiko aldean, gorputza saroia; ahoa gris iluna du.\nKirol-arrantzako harrapaketa errekorra 44,1 kg-koa da), Les Anderson arrantzaleak 1985ean Kenai ibaian (Alaska) erregistratutakoa. Arrantza komertzialean, errekorra 57 kg-koa da, 1949ko Petersburg, Alaskatik gertu.\nHiru eta bost urte artean igaro ditzake ozeanoan, ibaietatik itzuli aurretik, jaio ziren ur gezetan hazteko eta desobiratzeko. Beste izokin espezie batzuk baino korronte handiagoak eta sakonagoak nahiago ditu, eta iraila eta abendua bitartean gertatzen da.


Nafarroak euroerregioaren aldeko apustua berresten du Europara sartzeko atea delakoan - Euzkadi Buru Batzarra\nNafarroak euroerregioaren aldeko apustua berresten du Europara sartzeko atea delakoan\nUxue Barkosek aldeztu du Foru Gobernuak EBren erronken aurrean egiten duen apustu europazalea\nNavarrak Euroerregioaren bidez Europaren alde egiten duen apustua berretsi du. Mugaz gaindiko erakunde hau, EAErekin eta Akitania Berriarekin partekatzen duenak, 1,2 milioi euro bideratuko ditu aurten erregio arteko lankidetza proiektuetarako. “Euroerregioa da elkarbizitzan oinarritutako Europa eraikitzen jarraitzeko bidea”, azpimarratu du Uxue Barkosek erakunde honek urtero egin ohi duen batzarra amaitutakoan. Ekitaldi honek Iruñera eraman zituen Iñigo Urkullu lehendakaria eta Akitania Berriko presidente Alain Rousset. Hirurek berretsi zuten ahultasun une hauetan Batasuna indartu beharra dagoela.


Serboa osagai arrunta izanik, Arduinoren garapen ingurunean bertan topatu dugu liburutegia. Baina hain espezifikoa den osagai batentzako liburutegia aurkitzeko, tresnatik kanpo bilatu beharko dugu. Probatu zure bilatzailean hitz hauek jartzen:\n"Arduino Nunchuck library"\nHolako bilaketa eginik, orri asko aurkituko ditugu baina, nola jakin zein den egokiena? Galdera honi erantzuteko ulertu behar dugu software askearekin gabiltzala eta, beraz, pertsona eta talde desberdinen lana topatuko dugula sarean. Beraz, zer behar dugu? Aukeraketa hobeto egiteko irispideak. Hona hemen gutxi batzuk:\nLiburutegia fidagarria izateko kodea eta garapen gunea erraz topatu behar dugu, hau da: ez da nahikoa .zip fitxategia topatzea; liburutegi horren garapena gardena izan behar du. Adibidez, garapena github edo antzeko gunetan egina badago, ikusi dezakegu noiz garatu eta eguneratu den eta jakin dezakegu pertsona bakar baten lana edo talde baten lana den.\nKonfiantza ematen duen garatzaile edo erakunde batek gomendatzen badu, lasaiago erabili dezakegu. Adibidez, Luis Llamas-ek webgune potente bat du Arduinori buruz eta bertan hainbat tutorial topatuko dugu. Bertan Nunchuck-ari buruz tutorial hau dago eta konexioak nola egin azaltzeaz gain, erabilitako liburutegia eta kode adibideak topatuko ditugu.\nArduino webgunean badago liburutegiak partekatzeko atal bat. Liburutegia hemen egotea interesgarria da, beste erabiltzaileen iritzia kontsultatu baitezakegu foroetan.\nAzken aldaketak noiz izan diren begiratuko dugu. Oso zaharrak diren liburutegiek arazoak eman ditzakete plaka berriekin, inorrek ez baitu testeatu liburutegi hori plaka horretan. Era berean, gure Nunchuck agintea zaharra bada eta modelo berriak atera badira, agian hobeto funtzionatuko liburutegi zahar batek, modelo horretarako garatu eta testeatu baita.\nGuzti hau kontuan izanik, hiru liburutegi interesgarri topatu ditugu eta proba azkar batzuk egin ondoren Kevin Harringtonek egindako Wiichuck liburutegia aukeratu dugu. Liburutegi hau:\nArduino webgunean agertzen da.\nGithub-en dauka kodea.\nGarapenak mantenua du (azken aldaketak 2017-ko azaroan eginak).\n(Oharra: tutorial hau egiteko garaian azken bertsioa hau zen: Wiichuck-0.0.23.zip).


Gernika-Lumoko Udala - Eskola Bidea egitarauak ostiralean ospatuko du jai berezia\nEskola Bidea egitarauak ostiralean ospatuko du jai berezia\n"Eskola Bidea" proiektuaren helburua da umeen ohituretan eragitea, oinez, bizikletaz edo patinetez joateko aukerei eutsi diezaieten eta auto pribatuak gero eta gutxiago erabil daitezen. Hiribilduko eskolek, ikastolek, zentro guztien Ikasleen Gurasoen Elkarteek eta Osasun Sareak bultzatutako ekimena da.\nHerritar guztiek "Eskola Bidea" proiektuaren berri izan dezaten, sustatzaileek Eskola Bidea Eguna antolatu dute, datorren ostiralerako, maiatzak 27, 17:00etatik 19:00etara Pasealekuan. Laster ekingo diogun proiektu honen gaineko gorabehera guztiak jakin ahal izango dira jai giroko ekitaldi honetan.\nHezkuntza komunitateak dituen beharrizanei erantzuteko, mugikortasunaren eta ibilbide aukeren diagnostikoa gauzatuta dago “Eskola Bidea” proiektuaren barruan, joan-etorriak jasangarriak izan daitezen.


Donostia Zinemaldia :: Paulina Garcia\nHemen zaude: Lehen orrialdea > 61. Edizioa 2013 > Sariak eta Epaimahaiak\t> Epaimahaia Ofiziala > Paulina Garcia\nPaulina García Alfonso antzerkiko aktore eta zuzendari txiletarrak hogei lanetan baino gehiagotan parte hartu du; besteak beste, Orates, Jaime Lorcaren eta Paulina Garcíaren testu eta zuzendaritzarekin; PabloParedesen Las analfabetas, 2011n antzerkigintza onenaren Altazor saria irabazi zuena; Fábula de un niño y los animales que se mueren (2011), Pablo Paredesek eginiko Euripidesen Troiako emakumeak lanaren berridazketa, eta A. Txekhov idazlearen El tío Vania, Raúl Osoriok zuzendua.\nGuztira, hamabost antzezlan baino gehiago zuzendu ditu eta artistei beren proiektuak sortzen eta ikertzen laguntzea helburu duen FONDART saria irabazi du. Bikaintasuneko FONDART sariari esker, Platonov eta Ivanov antzezlanei buruz Pablo Paredesek eginiko Cerca de Moscú berridazketaren muntaketa egin ahal izan zuen.\nAltazor eta APES sariak irabazi ditu hirutan, antzerkiko eta telebistako aktore gisa eginiko lanagatik. Beste hiru aldiz gonbidatu dute bere lanak Santiago a Mil jaialdian estreinatzera.\nPaulina García Sebastián Lelio zuzendariaren Gloria luzeko protagonista izan zen, eta filmak Zinema Eraikitzen saria irabazi zuen 2012ko Donostia Zinemaldian. Rol horregatik aktore onenaren Zilarrezko Hartza irabazi zuen 2013ko Berlingo jaialdian, baita Limako eta Valparaísoko (DIVA) jaialdietako aktore onenaren sariak ere. Filmak zuzendari onenaren saria irabazi zuen, gainera, azken bi jaialdi horietan.\nSANFIC 2013 jaialdian estreinatu zituen Alejandro Lagoszuzendariaren Génesis Nirvana etaGonzalo Díazen I am from Chile filmak, baita Moisés Sepúlvedaren Las analfabetas ere, Veneziako Kritikaren Asterako eta Chicagoko jaialdirako hautatua. Horretaz gain, Isidora Marrás zuzendariaren R. Lorena filmean ere aritu da aktore; filmak duela gutxi izan den Locarnoko zinema-jaialdiko Carte Blanche atalean parte hartu du.\nTelebistan, Nicolás Acuñak zuzenduriko Cárcel de mujeres eta Los archivos del cardenal telesailetan parte hartu zuen; azkenak bigarren denboraldia egiteko CNTV 2012 lehiaketa irabazi zuen.\nEpaimahaikide izan da FONDART 2003n, Antzerkigintzako Lehiaketa Nazionalean (2006 eta 2007), eta 2003ko lehenengo Emakumezko Antzerkigintza Lehiaketan. Santiago a Mil zinema-jaialdiko aholkularitza-batzordeko kide finkoa da, eta Txileko Unibertsitate Katolikoaren Apuntes antzerkigintza aldizkariaren argitalpen-batzordeko kide izan zen 2006 eta 2009 artean. Antzerkiko Aktoreen Sindikatuko (SIDARTE) zuzendaritza-batzordeko kide izan zen 2005 eta 2007 artean, eta SIDARTEren Centro de Extensión Cultural fundazioaren sortzaileetako bat, 2006 eta 2011 artean. 1997 eta 2001 artean ADT (Antzerki Zuzendarien Elkartea) sortu eta bertako kide izan zen.\nAdierazitakoaz gain, irakasle da Finis Terrae Unibertsitatean, eta antzerki-zuzendaritzako, antzerki-interpretazioko eta kameren aurrean antzezteko tailerrak ematen ditu.


Gero arte - Nafarroako Hitza Gero arte – Nafarroako Hitza\n2020, abenduak 04 Albisteak, Iritzia, nafarroa 107\nAgur esateko unea iritsi da. Ia urtebete luze izan den ibilbidea egin eta gero, eta sortzear dauden betebehar berriak tarteko, Nafarroako Hitza-ko zutabegile laukotea uztera noa; behin-behinean. Urte luzez, zutabeak jaso eta irakurtzeaz arduratu ondotik, beste aldean egotea egokitu zait, eta zeinen pozik, gainera!\nPlazer hutsa da duela hamar urte zalantza, kezka eta ilusioz beterik abiatu genuen abentura zoro horren parte izaten jarraitzea, lau astean behin bada ere. Nafarroako euskaldunok badugu gure inguruneko gaiak patxadaz irakurtzeko beharra. Hamarkada batez, astero berretsi dugu behar hori. Merezi du goraipatzea Nafarroako Hitza-ko lantaldeak egiten duen ahalegina. Zailtasun eta estualdi guztiak gainditu, eta zintzo demonio iritsi baita beti, gure herri eta auzoetako kioskoetara.\nHilabetean behin, nire barnea husteko aukera izan dut astekarian. Kezkatzen nauten edota egunerokoan eragiten nauten gaiez mintzatu naiz, gehienetan. Baina ziurrenik, ustekabean harrapatu gaituen koronabirusaren pandemiak eragin dit gehien. Senitartekoak osasun zerbitzuetako langile izateak, hain zuzen, birusaren dianan jarri ditu. Izkin egitea lortu dute, oraingoz, baina ezin jakin noiz arte. Atzetik jarraika mamu bat badugu, gu noiz despistatuko, eraso egin ahal izateko.\nHala ere, inoiz baino gehiago, bizi dugun egoerak agerian utzi du gure bizitokiak duen garrantzia. Herri txikietan bizi garenok ohartu ahal izan gara, zerbitzuetan dauzkagun hutsuneez harago, zer-nolako pribilegioa dugun bizi garen tokian bizitzeagatik.\nDuela urte batzuk, hirian bizitzeari uko egin genion, eta herrira etorri ginen; erabaki ulergaitza izan zen gure inguruko jende askorentzat. Orain, ordea, inbidia apur batekin begiratzen gaituztela esanen nuke.\nHemen seguru gaude. Errazagoa da harremanak mugatzea, eta toki irekien faltarik ez dugu. Lasai ibiltzen ahal dira haurrak plazan edota parkean jolasean. Gainera, aisialdia ez da horrenbeste merkatalgune erraldoi edota tabernekin lotzen. Hemen, herrigunetik urruntzea aski da denbora atsegina igarotzeko. Gobernuak ezarritako murrizketa eta mugak beteta ere, nahiko aske bizitzeko aukera dugula esango nuke.\nOrain, datorren horretan guztian zentratzea tokatzen da. Hilabete barru beste txiki bat munduratuko dut. Bertako alde ilun zein argiak azaltzea eta erakustea tokatuko zaigu. Garai zail eta arriskutsuan jaioko den arren, normaltasunera ahal bezain azkar itzuli ahal izateko borroka egingo dugu.\nDatozen hilabeteotan, etxekoetan zentratuko naiz; etorriko denean eta egun ditugunetan. Uda ondotik, baina, berriz itzultzea da asmoa. Ahal dela, martxo aurretik genituen errutinak eta ohiturak berreskuratuta. Horrenbestetan gorroto izan dudan normaltasuna berreskuratzea baita asmoa. Eta, bitartean, gero arte!


Diffusion du lundi 28 septembre 2015 Durée : 42min\nKalakariekin eskola sartzea berriz aipatuko dugu. Usaian mementu berezia da, lagunak berriz topatzen baitira, eta lan erritmoa hartzen baita, bainan mailaz aldatzen delarik ere, egokitu behar da, 6.garrenean diren ikasleak gurekin dira.\nEuskaldunak Sarean kronikan, gites64.com gunea aurkeztuko dizuet, Euskal Herrian eta Biarnon diren aterbetxeen kontaktuak atxemanen dituzue, eta ere egonaldi labur ala luzeendako idei onak.\n18,40ak aldean, igandean Lekuinen iraganen diren Itxaropen Biradak aipatuko ditugu, Egin Urrats Eman Hats lemapean, mucoviscidose eritasunaren kontra, zuen elkartasuna ibiliz erakusten ahal duzue, oinez ala VTTez, ibilaldi desberdinak proposatzen baitira, egunean ere beste animazioak izanen dira, Babe Etxeberrirekin hortaz mintzatuko gara.\n19ak aintzin, ondoko egunetako beste hitzorduak aipatuko ditugu, musika tartekatuz, goxo goxoan.


Durangoko Azoka: Nola kudeatzen da prentsa bulego bat? | Sorland\nDurangoko Azoka: Nola kudeatzen da prentsa bulego bat?\nabendua 5, 2018 online_505n283m\nEuropa osoan kultur arloan egiten diren azoken artean arrakastatsuenetakoa da Durangoko Azoka. Milaka eta milaka kulturzale, dozenaka stand, 100 ekitalditik gora, milaka kultur-produktu… batzen ditu. Eta noski, horrelako interesa pizten duen ekitaldi batek kazetari eta hedabide andana erakartzen du. Aurten, esaterako, 125 kazetari daude akreditatuta.\nAzokan bertan zein aurreko lau hilabeteetan Sorlandeko lan-talde bat Durangoko Azokaren komunikazioa eta prentsa bulegoa kudeatzen aritu da Gerediaga Elkartearekin elkarlan estuan eta bertako profesionalekin batera.\nErakunde, jaialdi zein edonolako markaren baitan funtsezkoa da prentsa bulegoa zein harreman publikoak kudeatzen dituen profesionalekin aritzea. Marka-irudia komunikatzeko erabiliko ditugun bideak zehaztea, helburu zehatza garbi izatea eta eguneroko komunikazio lanean koherentziaz, jarraikortasunez eta diziplinaz lanean jardutea dira prentsa-bulego baten ardatzak. Ardatz horien barruan muturreko koherentziaz landu behar dira diskurtsoak, webguneak, protokoloak, sare sozialetako lanak, jendaurreko aurkezpenak, harreman publikoak, hedabideetako agerpenak, publizitatea, patrozinioak… Den-denak bereizten gaitu eta ondo islatu behar dugu guztia.\nPrentsa-bulego batek, beraz, askotariko erakunde, ekitaldi edota markari lagundu diezaioke, tartean, ondorengo lanak aurrera eramanez:\nEdozelako kanpo komunikazio zereginetan komunikazio helburu zehatzak betetzen doazela zaintzea.\nHedabideetako lana zuzentzea eta koordinatzea, lan-taldearekin eta medioetako arduradun zein kazetariekin elkarlanean.\nWebgunea eta sarea sozialak elikatzea, marka lanketaren ikuspegitik.\nPublizitatean, babesletzan… marka lanketari dagokiona zuzentzea.\nPrentsaurrekoak antolatu eta gauzatzea, deialditik hasi eta prentsa oharrera arte.\nJada sei urte dira Sorland Durangoko Azokaren komunikazioan lanean ari dela. Denbora horretan marka-nortasuna berritu dugu, komunikazio estrategiaren nondik-norakoak argitu, xede-taldeak finkatu, etab. Dena Gerediaga Elkartearekin eta Azoka osatzen duten gainerako guneekin elkarlan estuan.\nGaurtik bost egun dauzkazu, Durangoko Azoka zuk nahi duzun bezainbeste modutan bizitzeko. Abenduaren 5etik 9ra, DA! asko dira.\nPublizitatearen klasikoak Euskaraldia sustatzeko: Real Beauty.Zein dira sare sozialetan egiten diren ohiko 5 akatsak?


Herria hezten jarraitzera - Goierriko Hitza : Goierriko Hitza\nHerri hezitzaileen sareko udalerri iaz bihurtu zen Zaldibia, eta lanketa horrekin aurrera jarraitzeko erabakia berretsi dute orain. Zaldibiako Udalak eta OinHerri herri hezitzaileen sareak ostiralean berritu zuten beste urtebeterako lankidetza hitzarmena. Herriko haur, gaztetxo eta kolektibo zaurgarrienak «erdigunean» jarri eta inguruan dauden sektore guztiekin «guztientzat pentsatutako herri bat eraikitzeko bidea» jorratzen jarraituko dute hala.\nHerrien arteko elkarlanean eta babesean oinarritzen da OinHerriren sarea, sustatzaileek esan dutenez. 25 udalerri dira gaur egun kide, bakoitzaren esperientziak, ekimenak eta ondorioak elkarrekin banatzeko kanalak dituzte.\nBeti ere haurren hezkuntza «ardura konpartitu gisa» ulertuta. «Familia eta eskolaz harago, herria bera eremu hezitzaile moduan ulertzen dugu, eta herritarrak eragile hezitzaile kontsideratzen ditugu. Eta hezkuntza ez da haurtzarora mugatzen: hiltzen garen arte hezigarriak eta hezitzaileak gara», azaldu du OinHerriko Maite Azpiazuk.\nHitzarmena berritzeaz eta urte askorako elkarlana igurikitzeaz gain, gaztetxoekin hasiko duten lanketa baten berri ere eman dute. Udalak, OinHerrik eta Emun aholkularitza enpresak landuko dute. Covid izurritearen garaiari erreferentzia eginez, gaztetxoek ere «garai zailak» dituztela sumatu dute; «bizitzako sasoi horretan dituzten gizarteratzeko beharrak oso mugatuak dituzte eta euren hitza entzunarazteko espazio eta eszenatokiak falta dituzte».\nGaztetxoak ere herrian «eragile» izateko dagoeneko ari dira Berdintasun Arloko proiektu batean parte hartzen, «baina herrian gaztetxoen artean sumatzen den beharra kontuan hartuta», beste partaidetza prozesu bat hasiko dute 11 urtetik 15era bitarteko zaldibiarrentzat. Haien ideiak, beharrak eta nahiak plazaratzeko aukera izango dute.\nBi saio «ludiko eta praktiko» egingo dituzte Emun-eko aholkulari Eresti Oiarbidek eta Ihabar Arriaranek gaztetxoekin. Lehenengoan diagnostikoa osatuko dute, eta bigarrena identifikatutako beharrei irtenbidea emateko saioa izango da.\nHerriaren mapa kolektibo bat egingo dute, gaztetxoak ardatz dituena. Kaleko txokoak ezagutu eta haien gustukoenak, garrantzitsuenak, edo faltan sumatzen dituztenak antzemango dituzte. «Horrekin batera, herriarekiko duten pertzepzioa jasoko dugu», azaldu du Ihabar Arriaran aholkulariak.\n«2021ean egiteko proiektu batzuk irudikatu nahi dira, ondoren udalari aurkeztu eta martxan jartzeko, aurrekontuaren arabera. Ideazio saio bat egin, proiektu batzuk definitu eta lehentasunen ariketa bat egingo dugu». Proiektuen eta ekimenen zerrenda bat osatuko dute.


KLS VI. Lasterketa Solidarioa\nUrtebeteko geldialdiaren ondoren, Kooperatiben arteko VI. Lasterketa Solidarioa bueltan da Urkuluko urtegia elkartasun pausoz betetzeko.\nSarrerak: 5,00 / 15,00 €\nAfrika eta Hego Amerikako milioika biztanlerentzat pandemia beste arazo bat besterik ez da izaten ari. Jaioaz bat, gutariko askok azken urtean sentitu dugunarekin bizi dira eguna joan eta eguna etorri. Heriotzaren atzaparretatik ihesi, familiako kideren bat noiz galduko beldurrez eta miseria egoeran etorkizunerako itxaropen izpirik gabe. Jakin badakigu, munduko ipar hemisferioan jaio izanagatik ditugun pribilegioak, eta kontzientzia hori da aukera berdina izan ez duten pertsonekin modu solidarioan jokatzera bultzatzen gaituena.\nEsperientzia kooperatiboaren parte garenok, mundu hobe baterako zutabeak eraikiz eta lan-esperientzia partekatuz gara solidarioak, mundu-mailan erreferentzia den gizarte-ekonomiako eredu justu eta ekitatiboa sustatuaz.\nNola parte hartu KLS lasterketa solidarioan?\n1. Hiru kirol modalitatetik batean parte hartuta.\nX3 TALDE LASTERKETA\nKooperatiba bakoitzeko 3 pertsonako taldea\nKategoriak: Emakumezkoa / Mistoa / Gizonezkoa\nIbilbidea: 6.3 Km\nIrteera: Goizeko 11:00etan\nIrteera: Goizeko 10:30etan\nPrezioa: 15,00 € pertsonako / 5,00 € ikasleak\n2. DORTSAL SOLIDARIOA eskuratuta.\nKLS en izenemateak, froga egunerako asegurua eta kamiseta barne hartzen ditu, baita babesleei esker antolatzen degun zozketan parte hartzeko aukera.\nX3 lasterketako modalitate bakoitzeko lehenengo posizioan iristen den taldeak jasoko du saria eguerdiko 12:00 etan helmugan.\nZertan laguntzen dut lasterketa solidarioan parte hartuaz?\nLasterketarekin bildutako laguntza ekonomikoa, Afrika eta Hego Amerikan bultzatzen ditugun programa sozioekonomikoak garatzeko erabiliko dugu.\nEzagutu Mundukideko lankidetza proiektuak\nAfrikar kontinenteko Mozambike eta Etiopian, milaka nekazariri laborantza-aukerak eskaintzen jarraituko dugu, familia elikatuz gain errenta sortzeko duten gaitasuna hobetu dezaten. Hego Amerikako Brasil, Kolonbia eta Ekuadorren familien garapen sozioekonomikoa bultzatzea helburu izanik, ekoizpenetik hasi eta merkaturatzeraino kooperatiben jarduna hobetu dezaten lanean jarraituko dugu, prozesuak optimizatzeko erreferentzia diren pertsonei kudeaketari buruzko prestakuntza eskainiz.\nMundukiden 2021 urteari ohiko konpromisoz eta erantzukizunez heldu diogun arren, ardura berezia sentitzen dugu momentu hauetan eta ahalik eta epe motzenean inpaktu handiena lortu ahal izateko ari gara lanean.


Portu Agintaritzak, berrikuntza eta ikerketa Bilbao Port Lab zentrua inauguratu du - SPRI\nGrupo SPRI » Basque Industry 4.0 » Portu Agintaritzak, berrikuntza eta ikerketa Bilbao Port Lab zentrua inauguratu du\nPortu Agintaritzak, berrikuntza eta ikerketa Bilbao Port Lab zentrua inauguratu du\nEstibaliz Hernáez sailburuordea, José Llorca eta Ricardo Barkalarekin, inaugurazioan.\nEnpresak, startup-ak, doktoretza ikasleak eta ikerlariak hartuko ditu; eta 4.0 Portuak Fondoa –zeinen edukia portu elkartean azaldu den- sustatzea ahalbidetuko du.\nPortuaren lehiakortasuna hobetzeko hub honek, berrikuntzako beste euskal programa batzuk osatzen ditu eta Portu Agintaritzaren Plan estrategikoan sartuta\nLantalde bat izango du eta bertan, beste batzuen artean, eusko Jaurlaritzak, SPRI-k, Bizkaiko Foru Aldundiak, erriberako udalerriek, BBK Fundazioak, finantza erakundeek, Mondragon Unibertsitateak eta Tecnaliak; BPA berak eta Bilboko portu-elkarteko enpresek parte hartuko dute.\nBilboko Portu Agintaritzak (BPA), berrikuntza eta ikerketa Bilbao Port Lab dertizon bere hub-a inauguratu du eta aldi berean, portu elkarteko ehun bat enpresa bildu duen bileran, Portuak 4.0 estatu Fondoaren ezaugarriak ezagutzera eman ditu. Aipatutako fondo horren lehen deialdiko lehiaketarako oinarriak, uda honeta iragarriko dira.\nInaugurazioan, Bilboko Portu Agintaritzako lehendakaria, Ricardo Barkala; eusko Jaurlaritzako teknologia, berrikuntza eta lehiakortasun sailburuordea, Estibaliz Hernaez, eta Estatuko Portuen berrikuntza arloko burua, José Llorca egon dira.\nBilbao Port Lab espazio honen asmoa, Bilboko portu elkarteko enpresek 4.0 Portuen eredurako bidean identifikatu dituzten beharrizanak, ekintzaileek, start-upek, doktoretza ikasleek eta ikerlariek garatuko dituzten ideia eta proiektuekin elkartzeko gunea izatea da. 4.0 Portuak Fondoa sustatzea ahalbidetuko du. Aipatutako fondo honek, 20 milioi euroko hornidura dauka, estatuko portu sistemako proiektuei, eusko Jaurlaritza eta Bizkaiko Foru Aldundiak berrikuntza eta ekintzailetzari laguntzeko dauzkaten programekin koordinatuz, diru-laguntza emateko.\nEspazioak, Portu Agintaritzak utzi duena, 200 metro karratu dauzka eta Zabalkuntzaren A2 kaiko Zubia eraikinean kokatuta dago, Portu Agintaritzak berak Santurtzin dauzkan bulegoetatik oso gertu. Start-upentzako co-working espazioa, beste alde bat erakustaldiak, aurkezpenak eta jardunaldiak egiteko eta bezero eta hornitzaileekin biltzeko areto bat ere izango ditu.\nHorrez gain, Portu Agintaritzak 400.000 euroko partida prestatuko du, diru edo maileguren bidez, portu interes berezia daukaten proiektuak indartzeko.\nPortuaren lehiakortasuna hobetzea bilatzen duen zentru honekin, BPA-ak berrikuntza ingurua eta giroa indartzen lagundu nahi du, sektorearen benetako arazoei konponbideak eskaintzen dizkieten ideia eta proiektuak aurrera egiteko beharrezkoak diren baliabideak eskainiz. Era berean, ekimena, Plan estrategikoak, Portua berrikuntza eta digitalizazioan erreferente bihurtzeko ezarri dituen helburuen barruan dago.\nEra berean, Bilbao Port Lab, sinergiak bilatzeko, berrikuntzako ikasketa eta ekintzailetza beste euskal programa batzuekin osatzen da. Hori dela eta, Bilboko Portua eta Itsasadarra Fundazioan sartuko da eta horrek, zentrua sustatu eta koordinatzeko lantalde bat sortuko du. Lantalde horretan, beste batzuen artean, eusko Jaurlaritzak, SPRI-k (eusko Jaurlaritzako Enpresa Garapenerako Agentzia), Bizkaiko Foru Aldundiak, erriberako udalerriek, BBK Fundazioak, finantza erakundeek, Mondragon Unibertsitateak eta Tecnaliak; BPA berak eta Bilboko portu-elkarteko enpresek parte hartuko dute.\n4.0 Fondoak -Estatuko Portuek kudeatzen duenak- logistika-portu elkartean berrikuntza bultzatzea bilatzen du, proiektu berritzaileak garatu eta start-upak eta sektorean ekintzaileak sortzea erreztuz. 25 milioi euro inguruko zebatekoa dauka eta hori, sistemako Portu Agintaritzek ordainduko dute -Bilbok barne-, datozen lau urteetan zehar emango duten beren cash flow-ren %1en kontribuzio baliokidearen bidez. Bilboko Portu Agintaritzak guztira, 1,5 milioi euro eman beharko ditu.\nAukeratzen den enpresa edo proiektu bakoitzerako diru-zenbatekoa, honako muga hauen artean ibiliko da: 15.000 euro finkoko zenbatekoa lehen fasean edo sortzen ari diren ideia edo start-upentzat; gutxienez 50.000 euro eta gehienez 1.000.000, produktu berritzailea merkaturatze aurreko fasean daukaten eta garapen fasean dauden start-up edo spin-offentzat, eta gutxienez 100.000 euro eta gehienez 2.000.000 euro, eskalatu edo merkaturatze fasean dauden start-up edo spin-offentzat. Proiektuak eta ideiak lau ardatzetan oinarritu ahalko dira: eraginkortasun logistikoa azpiegitura, operazio edo zerbitzu-emanketaren esparruan; prozesuen digitalizazioa eta plataforma adimendunak, ingurune eta energia jasangarritasuna; eta segurtasuna eta babesa.\nPortu Agintaritzak Bilbao Port Lab-ek Euskadiko enpresak eta sturtup-ak 4.0 Portuen Fondoaren lehen deialdi honetarako ideiak eta proiektuak identifika ditzaten laguntzea espero du, horrela, jadanik atlantair ardatzeko lehen portua den horren lehikortasuna hobetzen lagunduko dutelako.


Maiatza 2016 - Euspot\nEuspot lehiaketaren sari-banaketa ekitaldia maiatzaren 12an ospatuko da. Ekitaldia arratsaldeko 19:00etan hasiko da, Aretxabaletako Arkupe kultur etxean. Parte hartu duten iragarki finalistak erakutsiko dira bertan. Angel Alkainek girotuko du ekitaldia eta sorpresarik ez da faltako. Saria jasotzeko ezinbestekoa da ekitaldian bertan izatea. Ekitaldiari bukaera emateko, luntxa egongo da. Sari-banaketara edozein etorri ahal izango da. Gonbidatuta […]


Azaroaren 24an izango dira Gizarte Ongizateko lan eskaintza publikoko lehen probak - Alea.eus\nAzaroaren 24an izango dira Gizarte Ongizateko lan eskaintza publikoko lehen probak\nErredakzioa 2018-09-14 14:17\nEuropa jauregian eta Baskonia Kirol Hirian (BAKH) izango dira probak. /Alea\nErizain-laguntzaile lanpostuak 159 izango dira, eta erizainenak 28; 3.362 lagun daude deituta probetara.\nAzaroaren 24an izango da Gizarte Ongizaterako Foru Erakundeko (GOFE) 2017ko Enplegu Publikoaren Eskaintzaren deialdiko lehenengo proba. Oposizio horretan, Aldundiko Gizarte Zerbitzu Sailaren menpeko foru erakundeak 187 funtzionario lanpostu aterako ditu lehiaketara; horietako 159 erizain laguntzaile lanpostuak izango dira eta gainerako 28ak erizain lanpostuak. Guztira 3.362 pertsona daude enplegu publikorako eskaintzan onartutakoen behin-behineko zerrendan.\nErizain laguntzaile kategorian pertsona kopuru handia onartu denez gero, guztira 2.571, azterketak aldi berean egingo dira Europa jauregian eta Baskonia Kirol Hirian (BAKH). Bestalde, erizain lanpostura, guztira, 791 pertsona aurkeztu dira, eta Europa jauregian egingo dute proba.\nAzaroaren 24an egingo diren azterketetan batera egingo dira bi kategorietan oposizio faseko lehen probako lehenengo eta bigarren ariketa, eta test erako galdetegiak izango dira. Lehenengo ariketa lanpostuen titulazio taldearen eduki komunen azterketa izango da eta, bigarrena, aldiz, kategoria bakoitzeko berariazko edukiei buruzkoa. Datozen egunetan, onartuen behin betiko zerrendak eta azterketa epaimahaien osaera jasotzen duen foru agindua argitaratuko da. Foru arau horretan azterketen ordua eta leku zehatza ere argitaratuko dira.


Oñatiko XI. erakusleiho lehiaketan parte hartzeko gonbidapen gutunak bidali zaizkie herriko dendariei — Oñatiko udala\nOñatiko XI. erakusleiho lehiaketan parte hartzeko gonbidapen gutunak bidali zaizkie herriko dendariei\nSari gutxiago eta txikiagoak banatuko dira aurten\nHorixe da Gabonen bueltan herrian antolatzen den eskaparate lehiaketak aurten duen berrikuntza, sariak gutxitu eta apaldu direla. Iaz 7 sari eta guztira 4500 euro banatu ziren baina aurten lau sari eta 1500 euro banatuko dira. Horiei, herritarren sarirako bozka ematen dutenen artean zozketatuko diren 200 euroak batu behar zaizkie.\nAtzoko Tokiko Gobernu Batzarrean onartu ziren XI. erakusleiho lehiaketari dagozkion oinarriak eta dendarientzako gonbidapen gutunak postetxera gaur eraman dira. Bertan, parte hartzeko baldintzak jakinarazten zaizkie merkatariei.\nParte hartu nahi duten dendariek azaroaren 30era arteko epea dute izena emateko. Gutunez bidali zaien orria bate eta udaletxean edo Sozioekonomia departamentuko bulegoetan utzita edo gutunean dagoen QR kodea eskaneatu eta horren bidezko izen-emate orria beteta. Behin izena emanda, erakusleihoak abenduaren 6rako apainduta, muntatuta egon beharko du, eta halaxe mantendu beharko da, gutxienez, abenduaren 31ra arte. Erakusleihoan, noski, denda edo zerbitzuaren ohiko produktuak jarri beharko dira.\nErakusleihoen balorazioa egiterakoan, konposizioa, argiztapena, koloreak eta originaltasuna bereziki kontutan hartuko ditu epai-mahaiak. Aditu talde horrek hiru sari banatuko ditu, 500, 300 eta 200 €koak, hurrenez hurren. Herritarren saria ere izango da, lehen aipatu bezala, eta oñatiarren boto gehien biltzen dituen dendak 500 € eskuratuko ditu. Sari banaketa ekitaldia berriz, abenduaren 22an, 13:30ean egingo da udaletxeko pleno aretoan. Baina puntu horretara iritsi aurretik, dendariek erakusleihoak apaindu behar dituzte, eta aurrez, parte hartzeko izena eman. Gogoratu, izen-emate hori azaroaren 30ean amaituko dela.


Musikazaleek gozatzeko aukera asko - Bergara - Goiena.eus\nMusikazaleek gozatzeko aukera asko\nNaroa Odriozola 2015-05-18 12:23\nHesian taldea apirilean Oñatin emandako kontzertuan\nAskotariko estiloak entzungai Pazkoetan: pop-rocka, euskal musika, doinu kubatarrak...\n"Bergarako jaiek oso ospe ona daukate eta ziur kontzertu polita aterako dela"\nBederatzi urte pasatu dira Hesian talde nafarra sortu zenetik. Zortzi taldekidez osatuta, denbora horretan sei disko kaleratu ditu taldeak eta hirurehun kontzertu inguru eskaini ditu Euskal Herriko hainbat plazatan.\nOrain, Hegalak astinduz biran bete-betean murgilduta, Pazkoak bisitatuko ditu taldeak. Neska-mutil ahotsekin jositako pop-rock edota punk-rock melodiko doinuz beteko da Bergarako San Martin plaza. Pentekoste jaiei hasiera bikaina emateko, egubakoitzean, maiatzak 22, 23:00etan eskainiko du kontzertua Hesian taldeak.\nBergaran kontzertua eskaini ondoren, talde nafarraren hurrengo saioa Eibar izango da, maiatzaren 29an. Bertan, Espaloian eta Emepebost taldeak ere egongo dira.\nDuela hilabete inguru Oñatin izan zineten; beraz, bailara bisitatu duzue dagoeneko. Hala ere, lehenengo aldia izango da Bergaran?\nHirugarren aldia da Bergaran joko duguna. Lehen aldia 2008an izan zen, txosnagunean. Bigarrena, aldiz, urtebete geroago izan zen, 2009an, alegia, Korrikaren jaialdi batean.\nBeti izan dugu lotura berezia Debagoieneko eskualdearekin, askotan jo baitugu bertan.\nGainera, oraingoan, herriko plazan izango zarete. Urduri?\nUrduritasuna beti dago presente. Egiten duguna maite dugu eta ilusio horrek beti dakar urduritasun apur bat.\nGogotsu zatozte Pazkoetara?\nGogotsu, beti, leku guztietara. Bergarako jaiek oso ospe ona daukate eta ziur kontzertu polita aterako dela!\nNolako kontzertua eskainiko duzue? Zerbait berezia prestatu duzue?\nBeti prestatzen dugu zerbait berezia kontzertuetarako, eta hau ez da salbuespena izango. Daukagun guztia emango dugu gerturatzen denak goza dezan eta San Martin plaza beteta egon dadin.\nHegalak astinduz disko berriko kantuez gain, aurreko diskoetarako kantuak ere entzungo ditugu?\nBai, noski! Disko guztietako abestiak joko ditugu, baina egia da azkeneko diskoari garrantzi berezia emango diogula.\nKontzertua bukatzean, Pazkoez gozatzen geldituko zarete?\nLitekeena da, bai... batzuk jada apur bat zahartuta gaude, baina taldeko gazteenak geldituko dira hor nonbait.\nEuskal kantagintzako doinuak\nPazkoetan Bergaran izango diren musika taldeen artean, azkenaldian gogor dabilen talde baten aldeko apustua egin du jai batzordeak: Kalakan da. Iparraldeko taldeak eta La Jodederak maiatzaren 23an, zapatua, 23:00etan eskainiko dute kontzertua San Martin plazan. Kalakanek euskara du hizkuntza, eta, euskal kantagintza oinarri hartuz, moldaketa garaikideak egiten ditu.\n2009an sortu zen Kalakan taldea eta hiru taldekidez osatuta dago: Thierry Bizkari Ttirritt, Xan Errotabehere eta Jamixel Bereau. Katia eta Marielle Labeque piano-jotzaileekin kolaboratu eta Europan zehar kontzertuak eskaini ondoren, hirukotea publiko zabalago batera ezagutzera eman zen Madonnarekin; The MDNA Tour mundu-birarekin, hain zuzen ere.\n"Elementuak" azken diskoa\nApirilean Sarako koban eta San Telmo museoan aurkeztu zuen taldeak Elementuak izeneko bigarren diskoa.\nNUEVO TALISMAN ORKESTRA\n"Bergarako ikus-entzuleek dantzaldiaz asko disfrutatzen dute"\nErrioxa eta Nafarroako partaidez osatutako orkestra da Nuevo Talisman. Guztira, hamalau dira taldean: bederatzi musikari eta bost teknikari. Hainbatetan izan da Bergaran taldea; beraz, ez da herria bisitatzen duen lehen aldia izango.\nPazkoak girotzeko, ikuskizun zabala eskainiko du maiatzaren 25ean Orkestrak bi saio izango ditu Pazkoetan: bata 12:30ean eta bestea 23:00etan. Biak Espoloian izango dira.\nZer moduzkoak dira ikus-entzule bergararrak?\nBergarako ikus-entzuleek ondo pasatzen dakite. Disfrutatzea oso gustuko dute. Dantzaldiaz gozatzen duen publikoa da. Bergaran eskainiko dugun emanaldiko goizeko saioan, nagusiagoak izango dira ikus-entzuleak, baina asko gozatzen dute eta asko gustatzen zaie dantzaz gozatzea. Gaueko saioan, aldiz, gazteagoa izaten da publikoa, eta ondo pasatzen dute haiek ere.\nNolako ikuskizuna prestatu duzue?\nAdin tarte guztietara zuzendutako ikuskizuna prestatu dugu Pazkoetarako. Ez dugu abestien errepertorio finkorik eta daukagun ikus-entzuleen arabera jolasten joaten gara. Adin jakin bateko ikus-entzuleak baldin baditugu, udako hiru-lau kantu jo ditzakegu, baina baita ere balsa, txa-txa-txa...\nGaueko saioa nolakoa izango da?\nGaueko saioko publikoa gazteagoa izaten denez, askotariko ikuskizun bisuala eta entretenigarria izango da. Ikus-entzuleek, dantzatu eta gozatzeaz gain, begiratzeaz disfrutatu ahal izango dute, guk ere dantzan egingo dugulako.\nZer dute gustukoago bergararrek, abestea ala dantzatzea?\nOrokorrean, Bergarako ikus-entzuleei abestea asko gustatzen zaie. Abesti ezagunak entzuten dituztenean, ahapetik kantatzen dituzte. Abestea eta disfrutatzea gustuko duten ikus-entzuleak direla esango genuke guk.\nJakina, beti egongo da norbait abesteaz gain dantzatzea ere gustuko duena.\nLA JODEDERA MUSIKA TALDEA\nDantza eta gozamena helburu\nKlakan hirukotearen euskal doinuez gain, La Jodedera taldearen erritmo kubatarrak ere entzun ahal izango dira maiatzaren 23an, 23:00etan, San Martin Plazan.\nEuskal Herriko eta Kubako musikariak\nLa Jodedera taldea 2009an osatu zuten Kubako eta Euskal Herriko lau musikarik: Jon Casares Txorromorro gitarra-jotzaile eta kantariak, Jon Oiartzun Jomes Bap baxu-jotzaileak, Armando Figueroa Mandi Cienfuegos perkusionista eta kantariak eta Oscar La Habana tres kubatarraren arduradunak.\nKasualitatez sortutako taldea\nLeitzako taberna batean Mandi Cienfuegos eta lagunak ogitartekoak erosten zeudela, ogirik gabe gelditu ziren tabernariak eta Txorromorro-k etxera gonbidatu zuen lagun-taldea. Bazkaldu ondoren, musika jotzen eta abesten hasi ziren, eta, horrela, La Jodedera sortu zen.\nAlderdi errebindikatiboa baztertu gabe, musika sortzeko eta jendeak dantza egiteko eta ondo pasatzeko helburuarekin sortu zuten taldea.


UHOLDE BERDE BAT KATALANAREN ALDE | Mundua | Berria\nManifestazioa, atzo, Garaipenaren Arkua atzean utzita. DANI CODINA Tamaina handiagoan ikusi\n2021eko abenduak 19 - Bartzelona\nHezkuntza prozesua hizkuntza gutxituan bideratzea baino gehiago da katalanezko eskola; elkarrekin eraikitako eredu bat da, burujabetzatik garatua, gizarte kohesioa ekarri duena, eta adostasuna bildu duena. Kataluniak 1980ko hamarkadatik indarrean duen murgiltze sistema defendatzeko, kalera atera ziren atzo milaka lagun Bartzelonan, Som Escola plataformak deituta, eta Kataluniako Generalitateak babestuta. Uholde berde bat osatu zuten, eta argi aldarrikatu zuten ez dagoela hizkuntza gatazkarik eskoletan. Katalanezko irakaskuntza «blindatzeko» eskatu zieten Kataluniako erakundeei.\nGaztelania irakastorduen %25ean ezartzea agindu duten epaiei erantzun irmoa eman zien gizarte kataluniarrak: Sant Joan pasealekua bete zuten milaka pertsonak, Ara i sempre, l'escola en català lelopean (orain eta beti, eskola katalanez). Som Escolak banatutako esku berdeez bete zen martxaren ibilbidea, eta, haien bidez, indartsuago adierazi zituzten kexak eta agurrak. Mobilizazioaren leloa aldarri hartuta, eta tarteka independentziaren aldeko oihuek hauspotuta, jendetza batu zen katalanezko eskolaren aldeko uholdera.\nOrdezkaritza instituzional zabala izan zen manifestazioan, gainera. Kataluniako Generalitat ia osoak parte hartu zuen, Pere Aragones presidentea buru. Haren hitzetan, epaia «nazionalismo espainiarraren ofentsiba bat» da: «Kataluniako eskolak erabili nahi dituzte gizarte kohesioa urratzeko, eta lau boto gehiago irabazteko, ez hemen, baizik eta Kataluniatik kanpo». Eta mezu bat igorri zien irakasleei: «Segi orain arte bezala». Quim Torra presidente ohia ere mobilizazioan izan zen, Laura Borrasen alboan; hain justu, Espainiaz mintzatu zen Kataluniako Parlamentuko burua: «Ez du ezagutzen aniztasunaren eta aberastasunaren hizkuntza, soilik inposizioarena erabiltzen duelako».\nERC, JxCat, CUP, En Comu Podem eta Democrates alderdiek ere arbuioa adierazi zioten %25aren sententziari. Parlamentuan tradizionalki murgiltzea bultzatu duten alderdi politikoen artean, PSCren falta sumatu zen atzo: kongresua zuten sozialistek, eta ez zuten ordezkari ofizialik bidali. Ernest Maragall Hezkuntza kontseilari ohia, berriz, martxara agertu zen; hain zuzen, kargu horretan egondakoek manifestu bat plazaratu zuten joan den astean epaiaren aurka.\nGizarte eragileen aldetik ere sostengu handia jaso zuen deialdiak. Bat eginda agertu ziren, esaterako, hezkuntzan nagusi diren sindikatuak: USTECáSTEs, Intersindical, UGT eta CCOO. Denek izan zuten «gizarte kohesioa» ahotan, eta irakaskuntza katalanez egiten jarraitzea galdegin zuten; are, ohartarazi zuten murgiltzea ezin dela eskolara mugatu, eta Generalitateari eskatu zioten hizkuntzaren «erabilera soziala sustatzeko». Omniumeko presidente Jordi Cuixartek ere gogora ekarri zuen «arrakastatsua» dela Kataluniako eskolaren eredua. Plataforma per la Llingua taldeko presidente Oscar Escuderrek, berriz, Espainiari leporatu zion Europako irizpideen aurka joatea: «Hizkuntza Gutxituen Euroituna urratzen ari da estatua».\nEuskal Herritik ere babesa jaso zuen mobilizazioak. Euskalgintzaren Kontseiluak «botere judizialaren esku hartzea» gaitzetsi zuen. Antzera mintzatu zen EH Bilduko legebiltzarkide Ikoitz Arrese, Bartzelonan bertan: «Estatuko botereek, judizializazioaren bitartez, gatazka bat sortu nahi izan dute, halakorik ez dagoen tokian».\nGaraipenaren Arkua gaindituta, Lluis Companys pasealekua hartu zuen marea berdeak; hain justu, Kataluniako Justizia Auzitegi Nagusiaren egoitza aurrean egin zuten ekitaldia. Bertan zain zeudenek txaloka hartu zuten pankarta, baina eszenatokitik irakasleei esker ona adieraztean ozendu zen gehien sostengu hori. Som Escola osatzen duten 54 erakundeetako ordezkariak agertokira igo ziren, eta hiru emakumek irakurri zuten plataformaren manifestua: ama batek, ikasle batek eta irakasle batek. Epaia «erasotzat» jo zuten: «Gure eredua sendotuta dago, eta hizkuntza gaitasunak bermatzen ditu».\nEra berean, onartezintzat jo zuten auzitegiek hezkuntza politika arautzea: «Iraingarria da profesionalentzat». Sententziak «argudio faltsu eta arriskutsuak» erabiltzen dituela gaineratu zuten, eta hizkuntzaren zein hezkuntzaren «instrumentalizazio politikoa» egiten duela: «Katalanaren aurkako eraso politiko eta judizialak etengabeak dira, eta hizkuntza minorizatzea dute helburu; baina, bitartean, katalanaren egoera ikasgeletan kritikoa da». Herritarrak mobilizatzen jarraitzera deitu zituen plataformak, eta bi eskaera zehatz egin zituen: Kataluniako erakunde publikoei, «herri kontsentsu hau blindatzeko»; eta Espainiako Gobernuari, «akordio handi hauek errespetatzeko». «Katalanezko eskola funtsezkoa baita gizarte kohesionatua, demokratikoa eta askea eraikitzeko».


Euskal diaspora | 2019ko Urriaren 24a\nMus txapelketa gorabeheratsua, ‘Amelia Artetxe’ katedra eta Fred eta Danielle\nBAIONA, LAPURDI. Joan den astean iragarri bezala, Euskal Komunitateen arteko Munduko 42. Mus Txapelketa egin da Baionan eta Kanadako Franck Altuna eta Rufino Iribarren atera dira txapeldun; bigarren, Nafarroako II. taldea, Javier Apesteguia eta Daniel Zunzarren; eta hirugarren, Euskadiko bikote Borja Ruiz eta Ixone Ureña. Txapelketaren antolaketa igurikatu bezain ederki joan da, baina txapelketak berak izan du afera, Nazioarteko Federazioaren aburuz Frantziaren izenean ari zen bikote baigorriarrak legezkoa ez zen zerbait egin baitu, eta delegatuek bildurik, taldea kanporatzea deliberatu baitute. Frantziako Federazioak bere zinezko desadostasuna agertu du honen aitzinean eta bere sostengu osoa eman die Xabi Alcasena eta Aitor Atchoarenari, eta protesta gisa bere bi taldeak konpetiziotik erretiratu ditu. BUENOS AIRES, ARGENTINA. ‘Amelia Artetxe’ deitu Katedra berria zabalduko dute heldu den astean Buenos Airesen, Etxepare Euskal Institutuak, Argentinako CONICET (Ikerketa Zientifiko eta Teknikoen Kontseilu Nazionala) erakundearekin batera. Zeremonia, urriaren 31n eginen da hiriburuko San Martin Kultur Gunean, baina lehenago, urriaren 21etik 31ra mintegi bat obratzen ari dira Buenos Airesko Unibertsitatean (UBA), Santiago de Pablo irakasleak emanik. Bestela ere, estreinaldiarekin eginen diren kultur ekitaldien artean, 30ean dantza tailer bat emanen da Laurak Bat Euskal Etxean, Gari Otamendi eta Telmo Esnalen eskutik, eta biharamunean heien Dantza filma eskainiko da San Martin Kultur Gunean. Amelia Artetxe (Bilbo, 1894-Buenos Aires, 1986) argentinar hiriburuko Emakume Abertzale Batza elkartearen sortzailea izan zen eta euskal-argentinar emazteak ahalduntzen lan egin zuen pertsona. BURLINGAME, KALIFORNIA. Eta gaurkoa ezkontza baten berri emanez bururatuko dugu, bi gazte euskal kaliforniar esposatu baitira joan den asteburuan Burlingamen, Fred eta Danielle, euskal lagunez inguraturik, eta gure molde xaharreko ezteiak eginez ospatu dute San Frantziskoaldeko bi familiak bildurik. Fred Alfaro eta Danielle Espinal Kalifornian sortu bi gazte dira, San Frantziskoko Gure Euskal Etxean haziak, Fred aldudar familiakoa --euskara poliki mintzo du-- eta Danielleren aitatxi Orondrizkoa, Erroko bailara nafartarrekoa. Ezteien ondoko besta Gure Euskal Etxean, Basque Cultural Center-en, egin dute, bozkarioz, euskal kantuz eta Jean Flesher eta Amerikanuak taldearen erritmo euskal-amerikarretan dantzari. Zorion biziak senar-emazte berrieri eta heien familia eta laguneri!


Lot (Biblia) - Wikipedia, entziklopedia askea.\nArtemisia Gentileschi (1635–1638), "Lot eta bere alabak".\nLot edo Loth (hebreeraz: לוט, Lot, 'ezkutatua'; arabieraz: لوط, Lut) Bibliako pertsonaia da (Hasiera, XI-XIX), Abrahamen iloba. Kaldeako Urren jaioa, Sodoman bizi zen osabarekin. Hasieraren arabera, Jaungoikoak Sodomaren aurkako zigorra bete behar zuela iragarri zioten aingeruek. Lotek familiarekin batera alde egin zuen baina bere emazteak atzera begiratu eta gatzezko irudi bihurtu zen. Loten ondorengo ammonita eta moabitak Israelen etsaiak izan ziren.\nKristauek zein musulmanek gizon bertutetsutzat dute Lot. Kristauen arabera, Jesus Rut Daviden birramonaren bidez bere ondorengoa izan zen. Koranak ez ditu aipatzen Biblian agertzen diren bere mozkorrak eta intzestu-harremanak (Hasiera, 19:31) eta Islamaren profetatzat hartzen dute (Koran 11:81).\nMultimedia: Lot (Bible)


Erortzen ari den gorputz bat ekialdera desbideratzen da (II)\nZenbat desbideratzen den ekialdera, ekuatorean\nZenbat desbideratzen den ekialdera, Ipar hemisferioan l latitudeko toki batean\nAurreko orrian ikusi da, "Erortzen ari den gorputz bat ekialdera desbideratzen da (I)", gorputz bat h altueratik erortzen uzten bada ekuatorean, ez dela bertikalki erortzen justu norabide erradialean. Izatez, orbita eliptikoa deskribatzen du behatzaile inertzial baten ikuspegitik. Orbita horren ekuazioa kalkulatzeko, energiaren eta momentu angeluarraren kontserbazio-printzipioak erabili dira, grabitate-indarra kontserbakorra eta zentrala delako. Gero kalkulatzen da elipse horrek planetaren gainazala non mozten duen, eta denetara prozedura nahiko luzea eta neketsua izan daiteke.\nOrri honetan kalkulatuko duguna da desbideratzearen adierazpen orokorra, alegia, h altueratik erortzen uzten den gorputz bat zenbat desbideratzen den ekialdera, eta ez bakarrik ekuatorean dagoenean, edozein latitudeko toki batean dagoenean ere (l). Lehen bezala planetaren erradioari R deituko diogu eta abiadura angeluar konstanteari w .\nGorputza hasieran h altueran dago Lurraren gainazaletik, hau da, R+h distantziara Lurraren zentrotik. Une horretan, bere abiadura nulua da Lurrarekin batera biratzen ari den behatzailearekiko (ez inertzialarekiko), baina mugitzen ari da behatzaile finko batekiko (inertzialarekiko), izan ere, bere abiadura hau da: (h+R)·w . Askatzen denean, orbita eliptikoa deskribatzen hasten da, eta planetaren gainazala jotzen du P puntuan. Bitartean, behatzaile ez inertziala mugitzen ari da, Lurrarekin batera errotatzen. Hasieran behatzailea justu gorputzaren azpian dago, bertikal berean, baina amaieran gorputza behatzailea baino ekialderago erortzen da lurraren gainazalean.\nKalkulu horretarako oinarrizko baldintza bi erabiliko dira soilik:\nIndar grabitatorioa "Zentrala" dela, eta horregatik gorputzaren momentu angeluarra konstantea da.\nErorketaren h altuera txikia dela planetaren R erradioaren aldean.\nFisika orokorreko liburuetan adibide hau aztertzen da, erreferentzia sistema birakorretan sortzen den Coriolis-en azelerazioaren formula aplikatuz, baina hemen egingo dugun azalpena, eta kalkulua, askoz sinpleagoa da, eta askoz ere ulergarriagoa.\nIrudiak erakusten duenez, partikulak hasieran duen momentu angeluarra hau da:\nHemen w lurraren abiadura angeluar konstantea da. Eta ondorengo t aldiunean:\nAdierazpen horretan vq deitu diogu abiaduraren osagai tangentzialari, alegia, abiadura osagai polarretan deskonposatzen denean norabide erradialarekiko perpendikular dagoen osagaiari:\nPartikularen momentu angeluarra konstantea da. Izendatzen badugu z, 'partikularen altuera planetaren gainazalarekiko',orduan r=R+z. Bi momentu angeluarrak berdindu eta berridatziz:\nAdierazpen hori sinpleago berridatz daiteke, hurbilketa bat eginez, h eta z oso txikiak badira R-ren aldean. Orduan:\nEta ekuazio diferentzial hori da gai honetako gakoa. Integratzen bada partikularen posizio angeluarraren adierazpena ezagutuko dugu denboraren menpe, q(t) . baina lehenago z adierazi behar da t-rekiko, ez baita konstantea.\nBaina z=h-gt2/2, eta hemen g grabitatearen azelerazioa da, konstantetzat hartuko duguna, eta planetaren zentroranzko norabidea duena.\nEmaitza horrek adierazten du zein angelu osatzen duen partikulak hasierako posizioarekiko. Bestalde, O behatzailea, planetarekin batera mugitzen ari da w abiadura angeluarraz, beraz wt angelua biratuko du denbora horretan. Hortaz, P puntuaren eta O behatzailearen arteko angelua bi angeluen kenketa da: q -w t , eta angelu hori bider planetaren R erradioa da, P puntuaren eta O behatzailearen arteko distantzia lineala planetaren gainazalean (arkuaren luzera=angelua·erradioa):\nAurreko emaitzari izaera orokorra eman diezaiokegu, baina ekuatoretik kanpo dauden tokietarako, hau da, l latitudea duen toki batean.\nEzkerreko irudiak erakusten duen bezalaxe gorputzak, askatu baino lehen, honako abiadura du: w·(R+h)·cosl . Beraz gorputzaren momentu angeluarra honako hau da:\nL= w (R+h)2cosl\nAurreko ataleko kalkuluak errepikatzen badira, momentu angeluarra konstantea dela aplikatu, hurbilketa egin, h<<R, eta denborarekiko integratu, aldaketa bakarra aurkituko dugu, w-ren ordez idatzi behar dela w·cosl.\nEta orduan lortzen da ekialderanzko desbideratzearen adierazpen orokorra:\nLehengo kalkuluan, z altuera adierazi dugunean denboraren menpe, azelerazio konstantedun higidura onartu dugu, eta g grabitatearen azelerazioa hartu dugu. Zehazkiago aztertzen bada, gorputzaren g azelerazioa ez da go, grabitate soilaren azelerazioa, pixka bat txikiagoa baizik.\nAzelerazioa adierazten bada koordenatu polarretan, eta osagai erradiala aztertzen badugu, ar, erreferentzia-sistema inertzialarekiko (geldi dagoenarekiko) -go da, eta planetaren zentrorantz apuntatzen du:\nBaina erreferentzia-sistema ez inertzialean, partikularen azelerazioa kalkulatzeko (d2z/dt2), ekuazio horretan ordezkatu behar da r=R+z. Ordezkatu ondoren, ikusten da grabitatearen g0 azelerazioaz gain beste terminoa ere kontutan hartu behar dela, r(dq/dt)2, alegia, azelerazio zentrifugoa (azf), planetaren errotazioari dagokiona. Ekuazioa berridatziz:\ng horretan azelerazio zentrifugoa ere hartuta dago, g=go+azf, eta normalean txikia izaten da g0-ren aldean. Azelerazio hori, ez da konstantea baina konstantetzat hartzen bada, eta integratzen bada hasierako posiziotik, z=h altueratik eta pausagunetik abiatuta, lehengo emaitza lortzen da:\nMohazzabi P. Free fall and angular momentum. Am. J. Phys. 67 (11) November 1999, pp. 1017-1020


2020-12-01 - Oarsoaldeko Hitza : Oarsoaldeko Hitza\nGazte Mailako Aurresku Txapelketa Nagusia jokatuko da larunbatean\nIaz urratzen hasitako bideari jarraituz, Gazte Mailako II. Txapelketa Nagusia, Gipuzkoar erara, jokatuko dute asteburuan Errenteria-Oreretako Niessen Kulturgunean. A eta B saileko dantzariak arituko dira bertan; D kategoriakoak, Legazpin lehiatuko dira, hilaren 12an. Iaz, lehenengoz aritu ziren neska eta mutilak liga horretan elkarrekin, bereizketarik gabe eta beraz, baldintza beretan; aurten erronka horri eutsiko diote.\nEuskararen koloreekin zipriztinduko dute herria\nOstegunean bai, baita Euskaraldian ere, baina euskarak egunerokoan behar duela hauspoa nabarmendu du Ostolazak\nDiru laguntzak emango dizkiete enpresei aurten kontratatutako langileengatik\n3.000 eta 6.000 euroko laguntzak emango dizkiete Oarsoaldeko enpresei, gastuei aurre egiten laguntzeko eta eskualdeko 4.200 langabeen kontratazioa sustatzeko.\nLezoko Euskaraldiak badu giharra\nAriguneak sortu dituzten 30 entitate, eta aldi berean, ahobizi edo belarriprest txapekin dabiltzan 873 lezoar. Euskaraldia bidea egiten ari da herrian.\nBat gehiago, Legorbururentzat\nSaririk sari dabil Iñigo Legorburu idazle errenteriarra, eta bat gehiago eskuratu berri du, bere bildumari batzeko: Eibarko San Andres Bertso paper lehiaketa.\nLeteri buruz arituko dira bihar bera ikertu duten bi idazle\nAzmarrin taldeak antolatuta, 'Leteren oihartzuna' hitzaldia emango dute bihar arratsaldean Ainhoa Urien eta Alex Gurrutxagak.\nAbenduan ere iparra galdu gabe jarraituko dute\nArditurriko parketxekoek abenduko igande guztietarako plana antolatu dute, datorrenean hasita. 10:00etatik 12:00etara arituko dira.\nCOVID-19aren eremu gorritik atera da Errenteria-Orereta, eta Pasaia berriz ere sartu\nErrenteria-Oreretako 100.000 biztanleko tasa 455ean kokatu da. Pasaiakoak, aldiz, 500eko langa gainditu du berriz ere.\nGaltzaraborda eta Alaberga arteko oinezko irisgarritasuna hobetu dute\nAlaberga baserriaren ondoan eraiki dituzten 30 etxebizitza eta garajeko eraikin berriari lotuta urbanizazio osagarrirako lanen barruan zegoen aurreikusia eremu hori sortzea, eta dagoeneko zabalik dago.\nJesusen Bihotzeko bi egoiliar hil dira COVID-19arekin\nUne honetan sei dira COVID-19an positibo aktiboak diren egoiliarrak Jesusen Bihotza egoitzan, eta azken orduetan zazpik jaso dute senda agiria